Умиртқа поғонаси грижаси - Онлайн савол-жавоб\nУмиртқа поғонаси грижаси\n20 Дек, 15\nУмиртқа поғонаси грижаси. Бел (диск чурраси) оғриғи туғрисида, (уй шароитида) эмлаш усуллари туғрисида маслахат берсангиз.\nГрижа бўлган пайтда жинсий алоқада бўлиш мумкинми?\nМанга жудаям кота ёрдам кэрак...\nСалом ман сахарга қон топширдим яхши чиқди лекин....\nУмуртқалараро диск чурраси ёхуд грижа ҳақида.\nШифокорларнинг оғир кўтармаслик, организмни ҳаддан зийод зўриқтирмаслик ёки кескин ва қалтис жисмоний ҳаракатлар қилмаслик каби маслаҳатларига ҳаммамиз ҳам амал қилавермаймиз. Соғлиғимизга беэътиборлигимиз оқибатида эса жиддий муаммоларга дуч келишимиз эҳтимоли ошади. Умуртқа поғонаси чуррасининг вужудга келиши ҳам ана шундай муаммолардан бири.\nУнга қуйидагилар сабаб бўлиши мумкин:\nқорин ички босимининг ошиши;\nтана вазнига нисбатан оғир юк кўтариш;\nпешоб ажралишининг қийинлашуви;\nаёлларда туғруқ вақтидаги зўриқишлар.\nУмуртқа чурраси консерватив, яъни дори-дармонларсиз даволаш мумкин. Айни кунда сув муолажалари ёрдамида бу хасталикни даволаш кенг йўлга қўйилган.\nЧурранинг пайдо бўлган муддати жуда катта аҳамият касб этади. Уч ойгача бўлгани енгил, уч ойдан олти ойгача бўлган чурра эса сурункали ҳисобланади. Бундан ташқари, чурранинг ҳажмига ҳам эътибор қаратилади. Агар у 9 миллиметрдан кичик бўлса, жарроҳлик аралашувисиз даволаш мумкин.\nБу хасталик асло қўрқинчли ва бедаво эмас, умуртқалараро дикс чурраси ҳали «янги» бўлса, осонгина даволанади. Агар жарроҳлик аралашуви тайинланса ҳам қўрқмаслик керак. Вақтида ўтказилмаган 15 дақиқалик жарроҳлик амалиёти 2 соатлик оғир амалиётга айланиши мумкин. Чунки чурра тешигида қисилиб қолган аъзоларнинг қон билан таъминланиши бузилиб, асаб толалари эзилиши туфайли аъзолар ҳаётийлиги сўниб, йиринглай бошлайди, бемор бунда кучли оғриқ ҳис этади. Чурра хуружида оғриқ давомий бўлиб, бемор шок ҳолатига тушиб қолади. Шошилинч жарроҳлик амалиётигина бемор ҳаётини сақлаб қолади.\nБундай ҳолларда қуйидагиларни амалга ошириш мумкин эмас:\nзах ва елвизакли жойларда турмасликка ҳаракат қилинг;\nтана вазнингизни назорат қилинг, семирманг;\nбел ва қорин мушакларини мустаҳкамлайдиган гимнастика (масалан,\nсузиш) билан шуғулланинг;\nўтирган ҳолда ишласангиз, ҳар соатда 10 дақиқа туриб юринг;\nюрганда, ўтирганда ҳам қаддингизни тўғри тутинг;\nқаттиқ матрас устида ухлашга одатланинг;\nётган ҳолда китоб ўқимаслик ва телевизор кўрмасликка ҳаракат қилинг;\nоғир кўтарманг, кескин ҳаракатлардан тийилинг.\nвибромассаж мумкин эмас, чунки унинг кучи жуда юқори.\nчурра бор жойни қаттиқ ишқаламаслик лозим. Асаб толаларини сиқиб\nқўйиш хавфи бор.\nвертикал ҳолатда туриб, турли машқлар бажариш ҳам зарарли. Мушакларни\nўз билганингизча массаж қилманг!\nҳар доим оғриқ қолдирувчи маз суртиб ишқалаш ҳам мумкин эмас!\nКасаллик уч босқичда кечади, маслаҳатимиз касаллик белгилари кузатилиши билан шифокорга мурожаат этинг :\nХасталикнинг биринчи босқичида чурра ўлчами 2-3 мм. бўлади. Умуртқа бўйлаб қаттиқ оғриқ беради.\nИккинчи босқичида бу хасталик доимий оғриқ билан характерланади. Ўлчами 8-15 мм. бўлади.\nУчинчи босқичда оғриқ ўта кучли бўлиб, асаб тизимига ҳам таъсир этади. Беморни юра олмаслик даражасига келтиради.\nNasrullo изоҳ берди\nbetta yozilganlani bilaman lekin qatta va qanaqa davolash tog’risida izoh bersela agar iloji bosa chunki bu darddan qiynalvotganla juda kop lekin yahshi davolidigan mutahasislani topish mushkul bo’votti hamma davoliman diydi dardi pul bo’p chiqvotti rahmat.\nabdugofur изоҳ берди\nазамат изоҳ берди\nКатта рахмат, қанақа эмлаш, ва қандай дорилар фойда бериши, қайси шифохона ёки табиблардан шифо топиш мумкинлиги (манзиллари) туғрисида кенгроқ маслахат берсангиз, менимча купчилик миннатдор буларди\nМени ёнбошим ва оёғим мускуллари оғряпти умуртқа чурраси шамоллаган дейишди қанака дармон бор\nоғриқ фақат бир умиртқада булсачи?\nАшурова Одина жавоб берди 0\nМени белимда хам огрик буляпди . Куп юрсам иш килсам огрик кучли булади . Агар утирсам ётсам огрик камрок булади . Тамаграфия тушдим грижа бор диди. Шуни уй шароитида давосам буладими . Врачга боришга куркяпман . Илтимос уй шароитида нима килсам йук булади мана шу грижа.


Натрия оксибутират – medu.uz – Дорилар ҳақида маълумотлар ўзбек тилида\nHome Йўриқномалар Натрия оксибутират\nПрепаратнинг савдо номи: Натрия оксибутират\nТаъсир этувчи модда (ХПН): sodium oxybate;\nфаол модда: 200 мг натрий оксибутират 100% моддага қайта ҳисобланганда;\nТаърифи: тиниқ, рансиз, кучсиз ўзига ҳос ҳидли суюқлик.\nФармакотерапевтик гуруҳи: умумий анестезия учун воситалар.\nАТХ коди: N01AX11.\nНатрий оксибутирати γ-оксимой кислотасининг (ГОМК) натрийли тузи ҳисобланади. Кимёвий тузилиши ва фармакологик хусусиятлари бўйича марказий нерв тизимининг тормозловчи асосий медиатори, γ-аминомой кислотаси (ГАМК) га яқин. Гематоэнцефалик тўсиқ орқали осон ўтади. Препарат ноотроп фаоллик элементларига эга ва седатив, ухлатувчи, наркотик, марказий миорелаксация қилувчи таъсирларга эга, наркотик ва нонаркотик анальгетикларнинг оғриқ қолдирувчи фаоллигини кучайтиради, организм, шу жумладан бош мия, юрак, кўз тўр пардасини гипоксияга чидамлигини кучайтиради, оксидланиш жараёнларини фаоллаштиради.\nФармакокинетикаси бўйича маълумотлар чекланган. Гематоэнцефалик ва бошқа гистогематик тўсиқлар орқали ўтади. Вена ичига юборилгандан кейин қондан 2-3 соат давомида чиқарилади.\nЖаррохлик, акушерлик ва гинекологияда ноингаляцион наркоз, кириш ва базис наркози.\nПсихиатрия ва неврологик амалиётда – марказий нерв тизимининг интоксикацияси, жароҳат шикастланишида қўлланади.\nНатрий оксибутирати наркоз учун вена ичига, мушак ичига ёки ичга қабул қилинади. Препарат катталарга вена ичига тана вазнига 70-120 мг/кг ҳисобидан, холсизланган пациентларга – тана вазнига 50-70 мг/кг ҳисобидан юборилади. Эритма минутига 1-2 мл тезликда секин юборилади. Препаратни шунингдек 50-100 мл 5% ли (40%) глюкоза эритмасида суюлтириш ва вена ичига томчилаб секин юбориш мумкин. Юбориш бошлангандан 5-7 минутдан кейин пациент уйқуга кетади. Натрий оксибутиратни катталарга шунингдек тана вазнига 35-40 мг/кг дозада тиопентал натрий (4-6 мг/кг) билан бир вақтда вена ичига юбориш мумкин.\nНатрий оксибутират мушак ичига 120-150 мг/кг (мононаркоз учун) ёки барбитуратлар (тиопентал натрий) билан бирга 100 мг/кг дозаларда юбориш мумкин.\nБолаларга вена ичига 100 мг/кг дозада 30-50 мл 5% ли глюкоза эритмасида 5-10 минут давомида юборилади.\nНатрий оксибутирати билан наркозда одатдаги премедикация (промедол, атропин, дипразин, пипольфен билан) ўтказилади. Натрий оксибутирати билан базис наркоз фонида асосий наркоз тегишли схемаларга мувофиқ тутиб турилади.\nДаволовчи акушерлик наркози учун препарат 50-60 мг/кг дозада 20 мл 40% ли глюкоза эритмасида 10-15 минут давомида вена ичига секин (минутига 1-2 мл) ёки 40-80 мг/кг дозада ичга қабул қилинади. Уйқу ёки юзаки наркоз 1,5-3 соат давом этади. Акушерлик операцияларига ўтилганда препарат 60-70 мг/кг дозада вена ичига 10-15 минут давомида юборилади ва шу фонда миорелаксантларни бўлиб юбориб интубацион наркоз амалга оширилади.\nБош мия патологиялари ва жароҳат шикастланишларида, бош миянинг гипоксик шиши билан кечувчи организмнинг токсик шикастланишларида натрий оксибутирати 50-100 мг/кг дозада (бошқа чоралари билан мажмуада) вена ичига қўлланади.\nНатрий оксибутиратининг 5% ли эритмаси кўринишида ичга қабул қилиш мумкин, агар бундай эритмани тайёрлаш шароити қўллаш хавфсизлиги ва аниқ дозалашни таъминласа.\nКатталарга наркоз учун ичга 100-200 мг/кг ҳисобидан 5% ли эритма операциядан 40-60 минут олдин буюрилади.\nПрепарат болаларга кириш наркози учун 150 мг/кг дозада 20-30 мл 5% ли глюкоза эритмасида операциядан 40-60 минут олдин буюрилади.\nНатрий оксибутирати қўлланилганда энг кўп учрайдиган ножўя реакцияларга қуйидагилар киради: бош айланиши, кўнгил айниши.\nИммун тизими томонидан: ўта юқори сезувчанлик.\nМетаболизм ва озиқланиш томонидан бузилишлар: анорексия, иштаҳани пасайиши.\nРуҳият томонидан бузилишлар: депрессия, катаплексия, одатдаги бўлмаган туш кўришлар, онгни чалкашиши, дезориентация, тунги даҳшатлар, сомнамбулизм, уйқуни бузилиши, уйқусизлик, қўзғалиш, ўз жонига қасд қилишга уриниш/фикрлар, психоз, параноя, галлюцинациялар, патологик фикрлар, ажитация, уйқуга кетишни бузилишлари.\nНерв тизими томонидан бузилишлар: бош айланиши, вертиго, бош оғриғи, уйқучанлик, тремор, мувозанатни бузилиши, диққатни бузилиши, гипоестезия, парестезия, дисгевзия, мушакларни тиришиб тортилиши, амнезия, безовта оёқлар синдроми, тиришишлар.\nКўриш аъзоси томонидан бузилишлар: кўришни ноаниқлиги.\nЮрак-қон томир тизими томонидан бузилишлар: юрак уриб кетиши, гипертензия, брадикардия.\nНафас аъзолари томонидан бузилишлар: ҳансираш, бурунни битиши, назофарингит, синусит, нафасни сусайиши, апноэ.\nМеъда-ичак йўллари томонидан бузилишлар: кўнгил айниши, қусиш, диарея, қоринда оғриқ, ахлатни тутиб туролмаслик.\nТери ва тери ости ёғ клетчаткаси томонидан бузилишлар: гипергидроз, тошмалар, эшакеми.\nСуяк-мушак тизими томонидан бузилишлар: артралгия, мушак спазмлари, белда оғриқ.\nСийдик-жинсий тизим томонидан бузилишлар: сийдикни тутиб туролмаслик, никтурия.\nБошқалар: астения, толиқиш, мастлик ҳисси, гипокалиемия, периферик шишлар, тана вазнини ошиши.\nГипокалиемия, миастения, гипертензив синдром билан кечувчи ҳомиладорлар токсикози, препаратнинг компонентларига ўта юқори сезувчанлик, оғир депрессия, қаҳрабо кислотасининг яримальдегид дегидрогеназаси танқислигида қўллаш мумкин эмас.\nНатрий оксибутирати ва бензодиазепинларни бир вақтда қўллаганда нафас марказини сусайиши хавфи ошади. Натрий оксибутиратини опиоид анальгетиклар, барбитуратлар, миорелаксантлар, МНТ сусайтирувчи препаратлар билан бир вақтда қўлланилганда седатив таъсири кучаяди. Натрий оксибутирати ГОМК-дегидрогеназа томонидан метаболизмга учраши туфайли, бу фермент рағбатлантирувчи ёки ингибиция қилувчи препаратлар (вальпроат, фенитоин ва этосукцимид) билан потенциал ўзаро таъсири хавфи мавжуд. Натрий оксибутират билан бир вақтда буюрилганда антидепрессантлар, алкоголь, седатив ухлатувчи воситаларнинг самараси кучайиши мумкин. Натрий оксибутират ва трициклик антидепрессантлар бир вақтда буюрилганда ножўя самараларнинг тез-тезлиги ошади.\nНатрий оксибутирати нафас марказини сусайтиради. Натрий оксибутиратини порфирияси бўлган пациентларда қўллаш мумкин эмас, чунки ҳайвонларда ўтказилган экспериментда порфириноген самараси аниқланган. Умумий анестезия ўтказилганда натрий оксибутиратини оғир гипертензия, брадикардия, юрак ўтказувчанлигини бузилиши, тутқаноқ, эклампсия, буйрак етишмовчилиги ва алкоголни суистеъмол қилувчи пациентларда қўллаш мумкин эмас.\nОпиоидлар ва барбитуратлар билан бир вақтда эҳтиёткорлик билан қўлланади.\nДепрессив бузилишлари ва/ёки анамнезида ўз жонига қасд қилиш ҳаракатлари бўлган пациентлар натрий оксибутирати билан даволаш даврида доимий назоратга муҳтожлар. Даволаш даврида юрак етишмовчилиги, гипертензия ёки буйрак фаолиятини бузилиши бўлган пациентларда тузсиз парҳезга риоя қилиш тавсия этилади. Жигар фаолиятини бузилиши бўлган пациентларда натрий оксибутиратининг ярим чиқарилиш даври ва организмга тизимли экспозицияси вақти ошиши мумкин. Препаратни қўллаш даврида алкоголни истеъмол қилишга йўл қўйилмайди.\nНатрий оксибутиратини ҳомиладорлик даврида қўллаш тавсия этилмайди (акушерлик операцияларидан ташқари).\nНатрий оксибутиратини эмизиш даврида қўллаш тавсия этилмайди, чунки препарат болага ухлатувчи сифатида таъсир кўрсатади.\nБолалар. Препарат педиатрия амалиётида қўлланади.\nАвтотранспортни бошқарганда ёки бошқа механизмлар билан ишлаганда реакция тезлигига таъсир қилиш қобилияти.\nПрепаратни қўллаш даврида пациент транспорт воситасини бошқариш ва юқори диққат, тезкор руҳий ва ҳаракат реакцияларини талаб этувчи ишларни бажаришдан сақланишлари керак.\nСимптомлари: артериал гипотензия, брадикардия (минутига 40-50 зарбагача), гипотермия, тиришишлар, атаксия, қусиш, нафасни сусайиши (нафас тўхташи мумкин), кўз рефлексларни сақланиши билан яққол миорелаксация, ножўя реакциянинг намоён бўлиши кучайиши мумкин. Наркоздан чиқаётганда психомотор қўзғалиш кузатилиши мумкин.\nДаволаш. Бу симптомларни бартараф этиш учун ўпканинг сунъий вентиляцияси (ЎСВ), барбитуратлар, нейролептиклар қўлланади. Нафас, юрак-қон томир тизими фаолиятини тутиб туриш учун симптоматик даволаш.\n5 мл ёки 10 мл дан ампулада. 5 ёки 10 ампула қутида.\nЁруғликдан ҳимояланган жойда, 15°С дан 25°С гача ҳароратда сақлансин.


Тошкент шаҳри марказидаги «Матбуот уйи» биноси яна сотувга қўйилди. E-ijro auksion очиқ аукционда бу биносининг сотуви ҳақида яна эълон берилди. ... уйи» биноси очиқ аукционга қўйилган эди. Бироқ маълум вақт ўтгач, Тошкент шаҳар ҳокимияти мазкур иш ҳужжатлари қайта кўриб чиқилганини маълум ...\nноябрь кунлари Тошкент фармацевтика институтида «Фармацевтика соҳасининг бугунги ҳолати: муаммолар ва истиқболлар» мавзусида ҳалқаро илмий-амалий анжуман ... Соғлиқни сақлаш вазирлиги, Олий ва ўрта махсус таълим вазирлиги, Тошкент фармацевтика институти ташаббуси билан ўтказилаётган тадбирда соҳа ...\nқиладиган Деҳли шаҳри етакчилик қилмоқда. Aчинарлиси, пойтахтимиз Тошкент шаҳри ҳам ўнталикдан жой олиб, 3 поғонани банд қилган. Рўйхатда ... ҳавога 6,92 микрограмм соғлиқ учун зарарли бўлган моддалар бор. Тошкент ҳавосида эса – 158 микрограммни ташкил қилади. Жаҳон Соғлиқни ...\nхабар берилганидек, Тошкент шаҳар ИИББ ЙҲХБ ЙПХ ходимлари пойтахт ҳокимияти билан ҳамкорликда халқаро тажрибага асосланган ҳолда, синов тариқасида шаҳар йўлларида ... кинотеатри) ўрнатилди. Чизма «конверт» шаклида бўлади. Фото: Тошкент шаҳар ИИББ Қайд этилишича, ҳар иккала чизма белгиси ҳам бир ...\nТошкентда Ўзбекистон давлат байроғи қабул қилинганлигининг 28 йиллиги муносабати билан маданий-кўнгилочар ва спорт тадбирлари ўтказилиши режалаштирилган. ... айрим кўчалардаги ҳаракатланиш вақтинча чекланади, дея хабар берди Тошкент шаҳар ҳокимлиги матбуот хизмати. 17 ноябрда: Ички ишлар бош ...\nваъда қилиб фирибгарлик қилган шахсга нисбатан жиноий иш очилган. Тошкент шаҳар ИИББ матбуот хизматининг хабар беришича, 10 ноябрь куни Учтепа ...\nТошкентда 11 ёшли З.Т. йўқолиб қолгани ҳақида хабар тарқалди. Тошкент шаҳар ИИББ мазкур қизнинг топилганини маълум қилди. Хабар қилинишича, ...\nўтиб кетмоқчи бўлишлари сабабли юзага келади, деб хабар бермоқда Тошкент шаҳар ИИББ матбуот хизмати. Ушбу муаммони ҳал қилиш учун Тошкент ... билан кесишмасида – жами еттита чорраҳаларда чизилган. Фото: Тошкент шаҳар ИИББ Синов тариқасида чизилаётган чизма тирбандликлар ...\nноябр ва 8 ноябр тонгида Тошкент шаҳридаги метеорологик шароитлар шаҳарнинг ҳаво муҳитида бир оз зарарли моддалар йиғилишига имконият яратди. Бу ҳақда Ўзгидромет хабар ... б.м.)дан юқори бўлгани кузатилмади. 12 ноябрь ва 13 ноябрь тонгида Тошкент шаҳрининг об-ҳаво шароити шаҳар ҳаво муҳитида зарарли моддаларнинг ...\nтаклиф қилди. Шу орада ижтимоий тармоқларда номаълум машина Тошкентдаги Амир Темур хиёбонини катта тезликда айланиб юргани акс этган ... ҳайдаётган одам кимлиги номаълумлигича қолаётганди. Бир кун ўтиб, Тошкент шаҳар ИИББ «Сквер»даги «шумахер»нинг кимлигини қисман очиқлади. Унда ...\nйилги «Ипак йўлида туризм» Тошкент халқаро туризм ярмаркасини ташкил этиш чора-тадбирлари тўғрисида Ҳукумат қарори (904-сон, 05.11.2019 й.) қабул қилинди. Қарорга мувофиқ, ... 05.11.2019 й.) қабул қилинди. Қарорга мувофиқ, 2019 йилдан бошлаб Тошкент халқаро туризм ярмаркаси БМТнинг Бутунжаҳон туризм ташкилоти кўмагида ...\nжойлашган “Compass” савдо мажмуасида йўқотиб қўйганини айтган. Тошкент шаҳар прокуратураси ва Ички ишлар бош бошқармаси томонидан тузилган ... пайига тушганлар. Уни йўл сумкасига жойлаштириб, шу куни тонгда Тошкент вилояти, Бўстонлиқ туманидаги ижарага олинган дала ҳовлига олиб ...\nТошкент телеминорасига паспортсиз киришни йўлга қўйиш режалаштирилмоқда. Бу ҳақда Тошкент шаҳар ҳокимлиги матбуот хизмати хабар берди. «Маълумки, ... Тошкент шаҳар ҳокимлиги матбуот хизмати хабар берди. «Маълумки, Тошкент телеминораси стратегик аҳамиятга эга объект ҳисобланади. Шу боис ...\nТошкентда Шанхай ҳамкорлик ташкилотига аъзо давлатлар ҳукумат раҳбарларининг учрашуви бўлаётгани хабар берилган эди. Ушбу йиғилиш якунига кўра ...\n2 ноябрь куни Тошкент шаҳрида Шанхай ҳамкорлик ташкилотига аъзо давлатлар йиғилиши бўлиб ўтмоқда. Ушбу жараённи батафсил ёритиб бориш учун журналистларга ... ўтмоқда. Ушбу жараённи батафсил ёритиб бориш учун журналистларга Тошкент фоточилар уйида матбуот маркази ташкил этилди. ШҲТ 2001 йил 14 ...\nраҳбарлари кенгашининг навбатдаги мажлисида иштирок этиш учун Тошкентга келди, дея ёзмоқда ЎзА. Юқори мартабали меҳмонни Ўзбекистон ... меҳмонни Ўзбекистон Республикаси Бош вазири А.Арипов кутиб олган. Тошкентда 1-2 ноябрь кунлари ўтадиган нуфузли анжуманда ШҲТга аъзо давлатлар ...\nЙўловчилааар?! Чиқар ташқаригааа...\nТошкент шаҳридаги ойнаванд (дўконга айлантирилган) автобус бекатларининг баъзилари соат 9:00да ҳам ёпиқ, баъзилари дўкон пештахатларидан жой ... отахоннинг(суратдаги) ўрнига ўзини қўйиб кўрармикан-а?Дарвоқе, Тошкент шаҳар ҳокимининг бекатлардаги маркетларни ёпиш ҳақида ўтган йил ...\nТошкент шаҳри ва Тошкент вилоятида доимий прописка қиладиган ташкилотлар биттага ортди\nмиқдорда қўлланилади. Шунингдек, Марказ Раҳбарлари ходимларни Тошкент шаҳри ва Тошкент вилоятида доимий прописка қилиш тўғрисида илтимоснома ...\nТошкент шаҳар ИИББ ходими ўз ҳаётини хавф остига қўйиб, автомобиль олиб қочганликда гумонланувчи ва Тошкент вилоятидаги ҳамкасбларининг қидирувида ... вилоятидаги ҳамкасбларининг қидирувида бўлган шахсни тўхтатди.Тошкент вилоятида 29 ёшли Феруз М. 25 ёшли Абубакир Т.га тегишли бўлган ...\n28 октябрь куни соат 22.09 да «ИИББ: Аҳоли билан мулоқот (Тошкент)» Facebook-гуруҳига пойтахт ҳайдовчиларидан бири автомобилининг давлат рақамини қисман бўяб қўйганлиги ҳақида хабар келиб тушган. Ушбу ... томонидан таниб бўлмайдиган ҳолга келган. Ушбу хабар дарҳол Тошкент шаҳар ИИББ ЙҲХБ ходимларига етказилган.Бугун, 29 октябрь куни соат ...\nИжтимоий тармоқларда Нукус кўчаси остидан ўтган иссиқ сув қувури ёрилиб кетгани акс этган видео тарқалганди.\nтармоқларда Тошкентдаги Нукус кўчаси остидан ўтган иссиқ сув қувури ёрилиб кетгани акс этган видео тарқалди. Айтишларича, сув 5 қаватли бино баландлигида ... тарқалди. Айтишларича, сув 5 қаватли бино баландлигида отилган. Тошкент шаҳар ҳокимлиги матбуот хизмати ушбу ҳодисага ўз муносабатини билдирди. ...\nТошкентда кўп қаватли уйнинг томи ёнди\nТошкент шаҳрининг Яшнобод туманидаги Авиасозлар даҳасида 4 қаватли уйнинг том бўғот қисмининг 70 кв.м. майдони ёнди. Бу ҳақда пойтахт Ёнғин хавфсизлиги хизмати хабар ...\nношир ва журналист Алишер Назар фейсбукдаги саҳифасида Тошкент шаҳар ҳокими Жаҳонгир Ортиқхўжаевга очиқ хат йўллади. «Бугун ўзини Катта Адабиётга, санъатга дахлдорман деб биладиган зиёли одам битта ... «Тафаккур» йил давомида кўҳна ва навқирон пойтахтни айланиб юради. Тошкентдек шаҳри азимда «Тафаккур»га муқим бир жой йўқ! Суриштириб келса, ...\nЭртадан Тошкентда иситиш мавсуми бошланади\nоктябрдан Тошкентда иситиш мавсуми бошланади. Иситиш мавсумига ўтишни якунлаш 30 октябрга қадар белгиланган. Иситиш мавсумига ўтиш 2 босқичда амалга оширилади: Биринчи ...\nметро линияси яна “Дўстлик” бекатига уланади. Шунингдек, президент Тошкент метрополитени Сергели йўналишининг қурилиши билан ҳам танишган. Лойиҳанинг ...\nтармоқларда Тошкент шаҳри, Юнусобод туманидаги 260-мактаб атрофида бола ўғирлашга уриниш ҳолати ҳақидаги маълумотлар тарқатилди. Маълумотларга кўра, жорий ... тарқатилди. Маълумотларга кўра, жорий йилнинг 21 октябрь куни Тошкент шаҳри, Юнусобод туманидаги 260-мактаб ташқарисида, тахминан соат ...


26 февраль, 2021, 21:45\nSPORTS.uz Европа Чемпионлар Лигаси формати тарихи борасида фикр юритади.\nУЕФА ҳозир клублар ўртасидаги энг нуфузли мусобақанинг форматини ўзгартириш борасида иш олиб бормоқда. «Sky Sports» нашри берган маълумотга кўра, янги форматни 55 та ассоциация вакиллари салбий қабул қилган. Манбанинг маълум қилишича, 2024 йилда турнир иштирокчилари сони 32 дан 36 га қадар кўпаяди. Гуруҳ босқичи бекор қилинади. «Швейцарча тизимда» жамоалар 10 та ўйин ўтказиши кўзда тутилган. Шу тариқа, УЕФА Европа Суперлигаси ташкилотчиларига зарба беришга ҳаракат қилгани аниқ. Хўш, мусобақа формати борасида қандай ўзгаришларга тарих гувоҳ бўлди?!\n1955-1992 йиллар оралиғида турнирни Европа Чемпионлар Кубоги, деб аташган. Мусобақа олимпия услубида ўтказилган бўлиб, барча жамоалар плей-оффдан курашга қўшилган. Илк турнирда 16 клуб иштирок этганига қарамай, кейинги мавсумдан қатнашчилар сони 30 дан ортиб кетади.\nГуруҳ босқичида турнир тарихида илк бор 1991/92 йилги мавсумда ташкил этилган. 4 жамоадан ташкил топган иккита гуруҳ тузилган. Квартетда ғалаба қозонган жамоа тўғридан-тўғри финал учрашувида иштирок этиш ҳуқуқини қўлга киритган. Гуруҳдан жой эгаллашдан олдин, клублар иккита плей-офф босқичидан ўтиши лозим эди. Европа Чемпионлар Кубогининг сўнгги ғолиби – «Барселона» бу йўлда «Ганз» (3:0 и 0:1) ва «Кайзерслаутерн» (2:0 и 1:3) клублари тўсиғидан ўтган. Финалда эса, Рональд Куманнинг аниқ зарбаси эвазига «Сампдория» таслим этилади.\n1992/93 йилги мавсум ўйинлари учун саралаш раунди биттага кўпайди. СССР ва Югославиянинг парчаланиши сабабли иштирокчилар сони кескин ортиб кетди. УЕФА бу қарорни ҳал этиш мақсадида барчага ўз кучини саралаш плей-оффида синаб кўриш имконини яратди. Авваллари мусобақада фақат ўз мамлакати чемпионларигина иштирок этишган.\n1992/93 йилги мавсумдан бошлаб ярим финал ўйинлари ўтказила бошланди. Эндиликда, гуруҳдан бир эмас, икки жамоа чиқиши борасида қарор қабул қилинди. Шунга қарамай, ўз гуруҳида биринчи ўринни эгаллаган клубларда финалга чиқиш имкони кўпроқ бўлган. Сабаби, ярим финал бир ўйиндан иборат бўлиб, у ўз квартетида биринчи поғонани эгаллаган клуб ўйинни ўз майдонида ўтказган.\n1994 йилдан бошлаб, УЕФА мусобақа иштирокчилари сонини 16 тага етказди. УЕФА бу ўйинларнинг ҳар бири катта даромад келтиришини англаб етгач, гуруҳдан чиққан барча жамоаларни уйда-меҳмонда тизимида тўп суришини ташкиллаштирди.\n1996 йилда гуруҳ босқичидаги ғалаба учун 3 очко тақдим этилиши бошланди.\n1997 йилга келиб, мусобақа форматида катта ўзгариш рўй берди. УЕФА иштирокчилар сонини оширди. 24 клуб бош соврин учун кураш олиб борадиган бўлди. Энг муҳими, энди турнирда фақат ички биринчилик ғолиблари эмас, кумуш медаль эгалари ҳам иштирок этиш ҳуқуқини қўлга киритди.\n1999 йилда мусобақа ташкилотчилари ўзгача форматга мурожаат этди. Германия, Голландия, Франция, Англия, Италиядан учтадан клуб турнирда иштирок этди. Шу боис, аввалги саралаш 3 босқичдан ташкил топди. Кейин 8 жамоа гуруҳларга бўлиниб кейинги босқич йўлланмаси учун курашди. Кейин ғолиблар 4 жамоадан қилиб гуруҳларга жойлаштирилди. Ғолиблар чорак, ярим финал ва финалда тўп суриш имкониятини қўлга киритди.\n2003 йилга келибгина 2 та гуруҳ босқичи орқали ғолибни аниқлаш мушкул эканлигини маълум бўлди. Иккинчи гуруҳ босқичи ўрнига, 1/8 босқичи пайдо бўлди.\nКейин, иштирокчилар сони 32 тага етказилди. Телетрансляциядан келиб тушаётган пулларнинг ортиши билан УЕФА мусобақа обрўсини ушлаб қолиш мақсадида форматга ўзгартириш киритмади. Мусобақа ташкилотчилари секин-аста 32 та клуб 8 та гуруҳни анъанавий форматга айлантирди.\nЯнги формат нега керак?\nЕвропанинг гранд жамоалари пандемия чоғида молиявий катта муаммоларга дуч келди. Биргина ички чемпионат ўйинлари телетрансляциялари билан ҳеч нарса ҳал этилмаслиги маълум бўлиб улгурди. Айниқса, ўз футболчиларига улкан маош тўлувчи грандлар буни барчадан аввал ҳис этди. Шу боис, улар йилига 300 миллион евро ишлаб олиш мумкин бўлган турнирни ташкиллаштириш ҳақида бош қотиришни бошлади.\nУЕФА эса, атайин Европа Суперлигасининг форматини ЕЧЛга тадбиқ қилмоқда. Александер Чеферин шу тариқа, гуруҳ ўйинларига бўлган қизиқишни оширмоқчи. Ҳар бир гуруҳда 4-6 та супер тўқнашувнинг бўлиши, мусобақа обрўсини кескин ортиб кетишига сабаб бўлиши тахмин қилинмоқда. Европа футбол вакиллари бу қарорни ҳали қўллаб-қувватлагани йўқ, аммо Чефериннинг нияти жиддий. Воқеалар ривожини кузатишда давом этамиз.


10:05 / 18.06.2019 536 pdf Ўқиш режими + -\nКуни кеча Жиззах вилояти Фориш туманидаги «Янгиқишлоқ» жоме масжиди биноси қурилишига илк тамал тоши қўйилди. Бу ҳақда muslim.uz сайти хабар беради. Маросимда Жиззах вилоят ҳокими ўринбосари Э.Исматов, вилоят бош имом-хатиби Меҳмонали домла Жабборов ва бошқа мутасаддилар, масжид жамоати иштирок этдилар. Йиғилганлар хайрли дуо, эзгу ниятлар билан табаррукона биринчи ғиштни қўйиб бердилар. Масжид тез орада қад кўтариб, ҳудуд аҳолисининг диний-маърифий билимлари, ахлоқи, ибодатлари учун мунаввар маскан бўлиб хизмат қилишини тиладилар.\n15:50 / 18.06.2019 1758\n14:00 / 18.06.2019 460\nШаҳардаги ёшлар ҳолатини яхшилаш, мусулмон жамоасини бирлаштиришни асосий мақсад қилган Оттаванинг энг катта мусулмон жамоаси конференцияси ndash I.LEAD 2019rdquo келаси давоми...\n663 08:45 / 08.02.2019\n646 11:10 / 24.05.2019\n964 16:34 / 06.12.2018\n828 11:30 / 21.01.2019\n921 18:32 / 23 май


МРБнинг махфий ҳужжатларини WikiLeaks'га ким етказган бўлиши мумкин?\n13:58 / 09.03.2017\nМарказий разведка бошқармаси (МРБ)нинг гаджетларни бузиб кирганликка доир махфий ҳужжатлари WikiLeaks'га келишувга мувофиқ ишловчи давлат хизматчилари томонидан етказилган бўлиши мумкин. Уларнинг шахси аниқланмоқда. Бу ҳақида разведка хизматидаги манбасига асосланиб Reuters хабар берди.\nМанбага кўра, МРБ ва ҳуқуқ-тартибот органлари ходимлари ўтган йилнинг охиридаёқ мазкур махфий маълумотларнинг WikiLeaks'га етказилган бўлиши мумкинлигини гумон қилишган.\nМарт ойининг бошида, WikiLeaks 8,7 мингдан ортиқ ҳужжатни чоп этганидан кейин бу гумонлар тасдиқланди. Материалларда, хусусан, махсус хизматларнинг гаджетларни, шу жумладан iPhone'ларни, шунингдек Android ва Windows операцион тизимдаги қурилмаларни бузиб кириш бўйича глобал дастури мавжудлиги маълум қилинган.\nWikiLeaks'да таъкидланишича, МРБ архив устидан назоратни йўқотган ва энди давлат учун хизмат қилувчи хакерлар ва шартномавий ташкилотлар ходимлари бу маълумотларга эга бўлиш имконига эга бўлишди. АҚШ Марказий разведка бошқармаси чоп этилган ҳужжатларнинг ҳақиқийлигини тасдиқламади.\nМахсус хизматлар замонавий технологияларни яхши биладиган кишиларни ташқаридан ёллашига тўғри келмоқда. Келишув бўйича ишлайдиган ходимлар бир неча маротаба махфий маълумотларнинг ташқарига чиқишига сабабчи бўлишган. Масалан, Эдвард Сонуденда ҳам шундай бўлган.\nГерманияда МРБ янги раҳбарини ҳибсга олиш учун ордер берилиши мумкин\nМРБ раҳбари Путинга ишонмади\nМРБ собиқ агенти АҚШнинг бутун дунё бўйлаб сайловларга аралашуви ҳақида гапирди\nХитой Ғарбга яширинча таъсир ўтказмоқчи - МРБ раҳбари


Америкаликларнинг деярли ярми Дуэйн Жонсон президентлик сайловларида иштирок этишини хоҳламоқда - Zamin.uz\n13:56 / 10.04.2021\nАмерикаликларнинг деярли ярми Дуэйн Жонсон президентлик сайловларида иштирок этишини хоҳламоқда\nPiplsay ижтимоий сўровномасига кўра, Америка аҳолисининг 46 фоизи Голливуд актёри ва бизнесмен Дуэйн Жонсон президентлик пойгаларида иштирок этишини хоҳламоқда, деб ёзади «Film.ru».\n«Қоя»ни номзодлар қаторида кўришга 17 фоиз респондент овоз берган бўлса, 29 фоизи Жонсон ва Мэттью МакКонахи бир вақтнинг ўзида президентликка номзодини қўйишига қаршилик билдирмаган. МакКонахи аввалроқ сиёсатга кирмоқчи экани ва 2022 йили Техасдаги губернаторлик сайловларида қатнашиш нияти борлигини маълум қилганди.\nОвоз берганларнинг 21 фоизи ҳеч бир актёрни сиёсатда кўришни истамаслигини билдирган ва яна шунча одам жавоб беришга қийналган.\nСўровномада иштирок этган машҳурларнинг 45 фоизи ўзлари хоҳлаган ишни қилишга имкони борлигини маълум қилган бўлса, 19 фоизи ҳозирда исталган одам сиёсатчи бўла олишини таъкидлаган, 13 фоизининг эса актёрлар кинода ишлашни давом этиши керак деб ҳисобламоқда.\nАмерикаликлар президент сифатида кўришни истаётган бошқа юлдузлар орасида Том Хенкс (22 фоиз), Уилл Смит (21 фоиз), Анжелина Жоли (30 фоиз) ва Опра Уинфрини (27 фоиз) кўриш мумкин. «Замин» янгиликларини «Вконтакти»да кузатиб боринг\nЯнгиликлар » Дунё » Америкаликларнинг деярли ярми Дуэйн Жонсон президентлик сайловларида иштирок этишини хоҳламоқда


«Толибон» ҳаракати етакчиси: «Афғонистон томонидан Ўзбекистонга хавф пайдо бўлишига йўл қўймаймиз»\n«Толибон» ҳаракатининг Қатардаги сиёсий ваколатхонаси раҳбари Мулла Абдул Ғани Биродар Ўзбекистон ва Афғонистон ўртасидаги муносабатлар ҳақида гапирди. Бу ҳақда ЎзА хабар берди.\nДоҳада бўлиб ўтаётган инклюзив музокаралар давомида Мулла Биродар минтақадаги вазият ҳамда Ўзбекистон билан ўзаро ҳамкорлик масалаларига алоҳида тўхталиб ўтди.\n«Ўзбекистон ўз ташқи сиёсатида Афғонистонда тинчлик ўрнатиш масаласига устувор масала сифатида қарашини яхши биламиз. Шу йилнинг февраль ойида ҳам Доҳада Ўзбекистон ташқи ишлар вазири билан афғон муаммосини ижобий ҳал этиш бўйича фикр алмашган эдик.\nТинчлик музокаралари доирасида Ўзбекистонда ҳам ташриф билан бўлганмиз ва қатор юзма-юз мулоқотларда қатнашганмиз. Шу ўринда Ўзбекистон Президенти Шавкат Мирзиёевнинг афғон заминида тинчлик ва барқарорлик ҳукм суриши учун доимий равишда олиб бораётган саъй-ҳаракатларини юқори баҳолаймиз. Жаноб Мирзиёевнинг тинчликни таъминлаш борасидаги кўрсатмалари, йўналишлари биз учун қадрли. Чунки расмий Тошкент бу ташаббуси билан нафақат Афғонистон ёки Ўзбекистон, балки бутун Марказий Осиё халқларига тинчлик ва осуда ҳаётни таъминлашни мақсад қилганини яхши биламиз. Бугун Ўзбекистон томони Афғонистонни қайта тиклаш ишларида ҳам фаол», — дейди «Толибон» ҳаракатининг Қатардаги сиёсий ваколатхонаси раҳбари Мулла Биродар.\nШунингдек, у Ўзбекистон ташаббуси билан Афғонистонда амалга оширилаётган лойиҳаларни ҳам санаб ўтган. Мозори-Шариф—Кобул—Пешовар йўналиши бўйича темир йўл, Сурхон—Пули-Хумри электр узатиш линияси каби йирик лойиҳалари таҳсинга лойиқ, дея таъкидлаган.\n«Ушбу лойиҳаларни ҳаётга татбиқ этиш учун ўзбекистонлик кўплаб мутахассислар Афғонистонда фаолият юритади. Уларнинг хавфсизлигини таъминлаш хам муҳим масала. Бу жиҳатни эътибордан четда қолдирмаган холда, асосий диққатни шунга қаратамиз», — дейди «Толибон» ҳаракати етакчиси.\nБунга қўшимча у бир неча ой олдин Доҳада «Толибон» ҳаракати ва АҚШ ўртасида тинчлик шартномаси имзолангани, бу «Толибон» ҳаракати тинчлик тарафдори эканлигини кўрсатишини таъкидлаган.\n«Биз келишув шартларини бажарамиз, албатта. Шу нуқтаи назардан айтишим мумкинки, келгусида Афғонистон томонидан Ўзбекистон ёки Марказий Осиёдаги бошқа мамлакатларга хавф, таҳдид пайдо бўлишига йўл қўймаймиз», — дейди «Толибон» ҳаракати вакили.\nШу ўринда, сўнгги йилларда Афғонистонда ҳарбий ҳаракатлар туфайли вайронагарчиликлар кузатилгани, афғон халқининг ҳаёти издан чиққани айтиб ўтилди. Мулла Биродар ана шу уруш талафотларини бартараф этишда қўшни мамлакатлар, хусусан, Ўзбекистон яқиндан ёрдам бераётганини қадрлашини маълум қилди.\n«Келгусида Афғон заминида радикал кайфиятдаги гуруҳ ва ташкилотлар, террорчилик гуруҳлари бўлишига йўл қўйилмайди. Тинчлик келишувида нафақат ‘Толибон’, балки Америка томонининг ҳам мажбуриятлари бор.\nУнга кўра, расмий Вашингтон Афғонистондан ўз ҳарбий қўшинларини олиб чиқиб кетади. Ҳарбийлар мамлакатни тарк этгач, биз Афғонистонни осудалик, тинчлик уйига айлантирамиз. Мамлакатда барқарорлик ҳукм суришига эришамиз», — дейди Мулла Биродар.\nАввалроқ Ўзбекистон Афғонистон ҳукумати ва «Толибон» ҳаракати ўртасида музокаралар бошланганини олқишлагани ҳақида хабар берилган эди.


Аваз Бердиқулов: "U-23 Осиё чемпионатида Ўзбекистондан яхши натижа кутяпман" / CHAMPIONAT.asia\n08:20“Милан” Гаттузо борасида бир қарорга кела олмаяпти 1 08:06Аллегри “Ювентус” бош мураббийлигидаги сўнгги матбуот анжуманида нималар деди? 3 08:05"Ахмат" - "Ростов" 1:0 2 08:03U-20 Польша - Таити 5:0 0 08:00U-20 Сенегал - Kолумбия 2:0 0 07:55U-20 Эквадор - Италия 0:1 0 07:53U-20 Мексика - Япония 0:3 0 07:50"Сампдория" - "Ювентус" 2:0 0 06:48"Насаф" - "Локомотив" ўйинидан ГАЛЕРЕЯ 4 06:35"Пахтакор" - АГМК учрашувидан ГАЛЕРЕЯ 3 03:33Спортчилар ижтимоий тармоқларда (30 та энг сара суратлар) 7 02:00Olamsport: Россиялик хоккейчилар ЖЧда бронза медали учун ўйин ўтказишди, Зубайранинг рақиби маълум 2 01:55А Серия. Еврокубокларга йўл олган ва мусобақани тарк этган барча жамоаларнинг номи маълум бўлди 4 01:40"Аталанта" илк маротаба ЕЧЛга чиқди 10 01:30А Серия. "Милан" яна ЕЧЛдан четда қолди. Сўнгги тур учрашувлари якунланди 42\nАваз Бердиқулов: "U-23 Осиё чемпионатида Ўзбекистондан яхши натижа кутяпман"\n13 янв 2018 11:57\nТеглар : Ўзбекистон U-23Аваз БердиқуловОФК\n“Терма жамоамиз кучли, Қатар билан ўйинда ҳам вакилларимиз тўла устунликка эга бўлишганди. Шунинг учун бу терма жамоа аъзоларидан яхши натижа кутяпман. Терма жамоамиз таркибида бир қатор тажрибали футболчилар, жумладан, Осиё чемпионлари бор. Таркибдаги аксарият футболчилар учун бу биринчи халқаро мусобақа эмас. Айни пайтда Олимпия терма жамоамизни бошқараётган мураббийимиз Равшан Ҳайдаров ҳам катта мусобақаларда ишлаган, Осиё чемпионати иштирок этиш тажрибаси бор.\nБу футбол, охирги ўйинда ҳар қанақа натижа рўй бериши мумкин, шунинг учун ҳозир тахмин қилиш бефойда. Умид қиламизки, шу таркиб 2020 йил Токида бўлиб ўтадиган Олимпиадага ҳамда 2022 йил Қатарда бўладиган Жаҳон чемпионатига йўлланмани қўлга киритади”, - дейди Аваз Бердиқулов.


Ишлаб чиқарилганига 1 йил тўлмаган, двигател сиғими эса 3000 см³ дан катта бўлган автомобиллар импорти учун божхона божи 30 фоиздан 15 фоизга пасайтирилди. Двигателнинг ҳар бир см³ учун белгиланган қўшимча коэффициентлар ҳам икки баробардан кўпроққа камайтирилди. Шунингдек, гибрид автомобиллар импорти ҳам арзонлашади.\n15 апрел куни “Бюджетлараро муносабатларни ва солиқ маъмуриятчилигини янада такомиллаштириш тўғрисида”ги президент қарори имзоланди.\nҚарорга мувофиқ, двигател сиғими 3000 см³ дан катта бўлган автомобилларнинг божхона расмийлаштируви икки босқичда пасайтирилмоқда.\nХусусан, 15 апрелдан 31 декабргача бўлган муддатда бож ставкалари 30 фоиздан 15 фоизга туширилди; автомобил двигатели қувватининг ҳар бир куб см учун белгиланган қўшимча коэффициентлар ҳам икки баробар (3 доллардан 1,5 долларга) камайтирилди.\nШунингдек, 2023 йил 1 январдан бошлаб, автомобил двигатели қувватига боғланган қўшимча коэффициентлар яна бир бор пасайтирилади (1,5 доллардан 1,25 долларга), 15 фоизлик асосий бож ставкаси эса ўзгаришсиз қолади.\nЯнги тартиб ишлаб чиқарилган санасидан Ўзбекистон божхона чегарасини кесиб ўтган кунгача 1 йилдан ортиқ вақт ўтмаган автотранспорт воситаларига тааллуқли.\nБундан ташқари, гибрид автомобиллар (ҳам ички ёнув двигатели, ҳам электр двигателига эга автомобиллар) учун биринчи марта божхона ставкалари белгиланди.\nЭндиликда гибрид автомобилларни импорт қилиш учун двигател турига ва ишлаб чиқарилган муддатига қараб автомобил нархининг 15 фоизидан 30 фоизигача бож тўлаш керак бўлади. Илгари бу турдаги автомобиллар учун ҳам двигател қувватининг ҳар бир куб см учун белгиланган қўшимча коэффициентлар тўланарди.\nАввалроқ, 21 феврал куни имзоланган президент қарорида ҳам ишлаб чиқарилган санасига 1 йил тўлмаган янги транспорт воситалари импорти учун божхона божи ва автомобил двигателининг ҳар бир куб см учун белгиланган қўшимча коэффициентлар икки босқичда пасайтирилиши кўзда тутилганди.\n“Ёшига тўлмаган” иномаркалар нархи қанчага арзонлашади?\n08:24 / 18.05.2022\nТўрт ойда энг кўп қайси автомобил ишлаб чиқарилгани маълум қилинди\n08:22 / 16.05.2022\nЎзбекистон олма импортини 20 бараварга оширди


Депутат: «Фермерларнинг Экологик партияга аъзо қилдирилиши — сиёсий технология»\n17:03 / 04.06.2019\nОАВ вакиллари Жиззах вилояти фермерлар кенгаши раҳбари туманларга хат чиқариб, Экологик партияга ҳар бир тумандан 50 кишини аъзо қилишни сўрагани ҳақида савол берди. “Сизнинг бунга муносабатингиз қандай?” деди журналист.\n— Ҳа, Жиззахда шундай ҳолат юз бергани тўғрисида оммавий ахборот воситаларида хабарлар тарқалди. Биринчи томондан баҳолайдиган бўлсак, бу — сиёсий технология. Сайловлар арафасида, нафақат бизнинг мамлакатимизда, балки бутун дунёда қўлланилади.\nБулар «қора», «кулранг», «оқ» технологиялар деб номланади. Партиялар шунга ўхшаш ҳар хил усуллардан фойдаланиб сайловларга кириб боради. Қонуний, ноқонуний, қонунда белгиланмаган, лекин мумкин бўлмаган, ахлоққа зид ҳаракатлар орқали сайловларга кириб борилади.\nҚонунни яхши билмайдиган раҳбарнинг ҳаракати шунақа кулгили ҳолатга сабаб бўлди. “Сиёсий партиялар тўғрисида”ги қонунга асосан партияга аъзо бўлиш ёки бўлмаслик ҳар бир фуқаронинг ўз ихтиёрида.\nСиёсий партияга аъзо қиласан, деб, норма белгилаб, қўл остидагиларга топшириқ бериши унчалик тўғримас. Агар ўша раҳбарнинг қўл остидагиларининг сиёсий, ҳуқуқий жиҳатдан билими бўлса, бу талабни бемалол бажармаслиги мумкин. Раҳбар ҳеч қанақа чора кўра олмайди.\nЎзбекистонда дарахтларнинг кўп кесилиши сабаблари айтилди\n10:56 / 09.09.2019\nФермерлар қуёш станциялари ўрнатишни бошлади


Сайлов олди жимжитлиги\nЎзбекистонда амалдаги қонунчиликка кўра, 23 декабрда бўлиб ўтиши лозим бўлган навбатдаги президент сайлови учун расман сайловолди кампанияси эълон қилиниши керак бўлган кунга бир ҳафта қолди.\nЎзбекистон қонунчилиги бўйича 23 сентябрь - якшанба куни расман сайловолди кампанияси эълон қилиниши лозим. Аммо бугунга қадар ҳам Ўзбекистон Марказий сайлов комиссияси ва мамлакат расмий оммавий ахборот воситалари бу борада ҳеч бир маълумот бергани йўқ.\nБироқ мамлакатдаги мустақил манбаларда олинган хабарларга кўра, икки кун муқаддам Ўзбекистон МСК томонидан мамлакат бўйича барча бўлинмаларга овоз бериш ҳуқуқига эга бўлган фуқароларни рўйхатга олиш ва сайлов участкаларни ҳозирлаш тўғрисида кўрсатма берилган. Шу кунларда эса маҳалла қўмиталари раҳбарлари уйма-уй юриб аҳолини рўйхатга олишни бошлаб юборган.\n“Озодлик” мухбири баъзи маҳаллалар қўмиталарига боғланиб, бунинг тасдиғини топдик.\n“Уч кун аввал овоз бериш ҳуқуқига эга бўлган ёшдаги аҳолини рўйхатга олиш тўғрисида бизга Тошкентдан кўрсатма келди. Ҳозир маҳаллаларда шундай фуқароларни рўйхатга оляпмиз. Сайлов ўтадиган участкаларни ҳам тайёрлаяпмиз ҳозир”, - деди Тошкент вилоятининг Қибрай туманидаги маҳалла фуқаролар йиғини котиби.\nБироқ у сайловнинг қачон ўтиши ҳақида ҳали номаълум эканини билдирди.\nЯна бир маҳалла фуқаролар йиғини раиси ҳам ҳозирча юқоридан фақатгина аҳолини рўйхатга олиш ва сайловга тайёрланиш ҳақида кўрсатма бўлгани, бошқа гап йўқлигини маълум қилди.\n“Сайлов қачон бўлади, номзодлар ким – бу ҳақда ҳеч гап йўқ. Тўғри, қонун бўйича сайлов ўтадиган бўлса, 23 декабрда бўлиши керак. Аммо бу ҳақда бизга ҳеч қандай хабар бўлмади”, - деди у.\nШу тариқа, Ўзбекистондаги маҳалла қўмиталари қачон ва қай тариқа бўлишидан бехабар ҳолда сайловга тайёргарликни бошлаб юборган. Аҳоли рўйхатга олиняпти. Сайлов ўтиши керак бўлган участкалар тайёрланяпти. Айрим фаол маҳалла қўмиталарида эса ҳали президентликка номзодлар маълум бўлмай туриб, тарғибот ва ташвиқот ишлари ҳам кетяпти.\nЎзбекистонда сайловга зимдан тайёргарлик кетаётган бўлса-да, МСК ва бошқа расмий идоралар бу ҳақдаги саволларни жавобсиз қолдирмоқда.\nЎзбекистондаги бу вазиятни кузатиб турган таҳлилчилар, афтидан, кейин нима бўлиши борасида ҳали мамлакат раҳбариятининг ўзида бир келишувга эришилмаган кўринади, деган тахмин қилмоқда.\n“Менимча, сайловни қачон ўтказиш ҳақида ҳали юқоридагиларнинг ўзлари бир битимга келмаган кўринади. Сайлов бўлиши аниқ энди, шунинг учун ҳам вилоятларга сайловга тайёргарлик тўғрисида кўрсатма берилган. Бироқ бу сайлов қачон бўлади, қандай бўлади – бу борада ҳали ҳукуматнинг ўзида бир келишувга эрилишмаган кўринади”, - дейди Ўзбекистон демократик ташаббуслар гуруҳи раҳбари Искандар Худойберганов.\nЎзбекистонлик таҳлилчилар шу ҳафта, яъни то 23 сентябргача мамлакатда президент сайлови бўлиш ёки бўлмаслиги, ёхуд бўлган тақдирда қай тариқа бўлиши, унда шахсан президент Каримов иштирок этадими, иштирок этган тақдирда бу қандай амалга оширилади - шу саволларга ойдинлик кириши мумкин бўлган ҳал қилувчи аҳамиятга эга ҳафта бўлади, деб кутмоқда.\nАммо бу мавзуда сув қуйгандек жим-жит турган Ўзбекистон расмий оммавий ахборот воситаларини кузатиб турган таҳлилчилар эҳтимол бирор кутилмаган сиёсий воқеалар содир бўлиши-ю, сайловнинг кечиктирилиши мумкинлигини ҳам эҳтимолдан соқит қилаётгани йўқ.


Бош прокуратура ҳузуридаги Департаментнинг Андижон вилоят бошқармаси ходимлари томонидан ўтказилган тезкор тадбирда, Марҳамат туман ҳокимлиги Ободонлаштириш бошқармаси бошлиғи А. фуқаро З.га “Нексия-3” автомашинасини 15 кун муддатда таниши Б. орқали автосалондан чиқариб бериши эвазига 800 АҚШ долларини фирибгарлик йўли билан олиб, фуқаро Б.га берган вақтида ашёвий далиллар билан ушланган.\nБош прокуратура ҳузуридаги Департаментнинг Шовот туман бўлими томонидан ўтказилган терговга қадар текширув давомида, фуқаро Б. фуқаро Ё.га “Дамас Лабо” русумли автомашинани “TOSHKENTDEU” автосалонидан олиб беришни ваъда қилиб, ўғли Х. номига расмийлаштирилган қалбаки шартномани тайёрлаб бериб, 500 АҚШ доллари ва 61 млн. 500 минг сўм пулларни фирибгарлик йўли билан қўлга киритганлиги аниқланган.


Попдаги эчкичилик кластери беларуслик ҳамкорлар билан 120 минг долларлик шартнома имзолади - Халқ сўзи\nПопдаги эчкичилик кластери беларуслик ҳамкорлар билан 120 минг долларлик шартнома имзолади\n17:36 20 Август 2020 Кластер\nМаълумотларга қараганда, ички бозорда бир килограмми 150 минг сўмга борадиган эчки юнгидан 10 донадан пайпоқ ва шарф, 3 тагача рўмол тўқиш мумкин. Бу, анчагина пул, дегани. Поп туманида мазкур сердаромад соҳага эътибор қаратилиб, ангор эчкилари ва ҳисори қўйларни кўпайтиришга ихтисослаштирилган кластер фаолияти йўлга қўйилди. Бу ерда 140 минг АҚШ доллари қийматидаги хорижий технология ўрнатилиб, юнгдан турли маҳсулотлар ишлаб чиқарилмоқда.\nКластерда эчкилар парваришига аҳоли хонадонларини жалб этиш тажрибаси қўлланилмоқда. Ҳар бир хонадонга банк кредити асосида 10 — 15 бошдан наслли эчкилар тарқатилади. Улардан эчки юнгидан ташқари жониворнинг шифобахш сути ҳам қабул қилиб олинади вамикроэелементларга бой қаймоқ, пишлоқ ҳамда творог тайёрланади. Ҳозирга келиб бу иш билан шуғулланаётган оилалар бюджетига ҳар ойда 2-3 миллион сўмдан даромад кириб бораётир.\nЭчки юнгидан тўқиладиган кийим-кечакларнинг ташқи бозорда ҳам харидори чаққон. «Чоркесар эчкичилик кластери» шундан келиб чиқиб, Беларус давлатидаги ҳамкорлар билан 120 минг АҚШ долларига тенг шартнома имзолади.\nВилоятнинг бошқа туманларида ҳам ушбу соҳадаги лойиҳалар давом эттирилади. Хусусан, Чуст ва Косонсойга яқин вақт ичида 20 минг бош наслли эчки келтирилади. Кейинги икки-уч йил орасида улар сонини 80 минг бошга етказиш кўзда тутилган.


Бировнинг ҳақи… | Бир пиёла чой\n← Саратонни шамоллаш орқали даволашмоқчи\nСаудиялик олимлар саратонни олтин билан даволашни таклиф этишмоқда →\nГурлан туманидаги фермер хўжаликларининг бирида ишчи сифатида ишлаб келган Раимбой Хўжаниязов (исм-фамилиялар ўзгартирилган) 2009 йилнинг август ойларида фуқаро М.Ражабовани шоли экилган майдонлардан бирига олиб борди, деб ёзади “Ҳуқуқ” газетаси.\n– Бу майдонларнинг ҳаммаси менга тегишли. Озгина пул бериб турсангиз, бир-икки ойдан сўнг шоли пишгач, арзон нархда шоли берардим, – деди.\nАёл унга ишонди. Озгина дегани 36 млн. 200 минг сўм эди. Йигитга пулни ўз қўллари билан топширди. Орадан икки ой тугул, етти йил ўтиб ҳам, пулини қайтариб ололмади. Аксинча, 2012 йилда Р.Хўжаниязов содда аёлни яна чув туширди. Фуқаро Н.Алиевга тегишли бўлган автомашинанинг техник паспортини бериб, яна 4 млн. 800 минг сўм олади. Тергов жараёнида Р.Хўжаниязов ушбу ҳужжатни ноқонуний равишда эгаллаб олгани маълум бўлди.\nФақат бугина эмас. Р.Хўжаниязов 2013 йилда фуқаро М.Асқаровани ҳам чув туширган экан. “Арзон нархда шоли бераман ёки пулингизни қайтараман” деган сўзларга ишонган аёл унга 15 минг 150 АҚШ долларини қандай бериб юборганини билмай қолди. Хўжаниязов ушбу пулдан фақат 3 минг АҚШ долларини қайтариб берди, холос.\nУддабурон Раимбойнинг навбатдаги ўлжаси Мадрим Отаниязов бўлди. Аввалига ундан икки тонна шоли бераман дея, сув насоси ва шпагат иплари олди. Кейин эса “Арзон нархда юз тонна шоли бераман” дея 80 млн. сўм пулларини қўлга киритди. Орадан икки-уч йил ўтиб ҳам пулларни қайтармади. Ҳар сафар қарз берганлар ўз ҳақларини сўраб келишса, Хўжаниязов “Бу йил шоли яхши бўлмади” дея баҳона қилар, кейинги йил албатта тўлиқ қайтаришини айтиб, тавалло қиларди. Унинг ёлғонларига ортиқ тоқат қила олмаган фуқаролар ҳуқуқни муҳофаза қилувчи органларга мурожаат қилиб, ёрдам сўрашди.\nТергов жараёнида жабрланувчиларнинг пуллари тўлиқ ундириб берилди. Жазо муқаррарлиги таъминланиб, суд ҳукми билан Р.Хўжаниязовга нисбатан тегишли жазо тайинланди.


Асад аскарлари Иордания билан чегаранинг бир қисмини мужоҳидлардан қайтариб олди | Najot.org\nАсад аскарлари Иордания билан чегаранинг бир қисмини мужоҳидлардан қайтариб олди\n11.08.2017 Нажот 0 коментариев Асад аскарлари,Иордания,чегара\nСуриялик қўшинлар қуролланган мухолифатдан Иордания билан давлат чегарасининг бир қисмини тортиб олди. Бу ҳақда Reuters хабар бермоқда.\nАрмия бўлинмалари ва “Хезболлоҳ” отрядлари иштирок этган амалиёт натижасида Ас-Сувайд вилоятидаги чегаранинг тахминан 30 километри Дамашқ назоратига қайтди. Улар бунга қадар мухолифат отрядлари назоратида эди. Уларнинг вакили Саид Сайёфнинг сўзларига кўра, зарба бирданига икки йўналиш бўйича берилган.\nАрмия бўлинмалари чегарага чиққан ва мухолифат қўлига бир неча йил муқаддам ўтган блокпостларни эгаллашган. Қуролланган мухолифатнинг баъзи етакчилари маълум қилишича, мағлубиятга сабаб – “Жайш ал-Ашайр” гуруҳи томонидан қилинган хоинликдир. Иордания ҳукумати бу гуруҳни қўллаб-қувватлайди ва унга чегарани ушлаб туриш бўйича вазифа юклатилганди.\n← Қирғизистонда ИШИД ташкилотининг аъзолари қамалди\nҚатар баъзи давлатлар учун визаларни бекор қилди →\nҚирғизистонда ИШИД ташкилотининг аъзолари қамалди\nҚирғизистонда ИШИД ташкилотининг аъзолари қамалди Қирғизистонда ИШИД ташкилотининг уч аъзоси...


Туркий кенгашга аъзо давлатлар божхона тартибини стандартлаштиришга келишиб олди – Kommers.uz\nИқтисодиёт\t16:40 | 13.11.21\nТуркий кенгашга аъзо давлатлар божхона тартибини стандартлаштиришга келишиб олди\nКенгаш аъзолари ягона электрон савдо майдончасини яратиш бўйича биргаликда иш олиб боради\nФото: Инвестициялар ва савдо вазирлиги матбуот хизмати\n«Туркия ва туркий мамлакатлар ўртасидаги савдо-иқтисодий алоқалар» конференцияси доирасида туркий давлатлар учун бир хил иқтисодий нигоҳларни белгилаш мақсадида вазирлар йиғилиши ўтказилди. Бу ҳақда Ўзбекистон Инвестициялар ва савдо вазирлиги матбуот хизмати хабар берди.\nМаълум қилинишича, тадбирда Ўзбекистондан бош вазир ўринбосари — инвестициялар ва ташқи савдо вазири Сардор Умурзоқов иштирок этган. Шунингдек, Туркия савдо вазири Меҳмет Муш, Озарбайжон иқтисодиёт вазири Микайил Жабборов, Қозоғистон миллий иқтисодиёт вазири Асет Иргалиев, Қирғизистон иқтисодиёт ва савдо вазири Данияр Амангелдиев тадбирда қатнашган.\nҚайд этилишича, учрашувда инвестициявий муҳитни тизимли такомиллаштириш бўйича мустаҳкам қонунчилик базасини яратиш ҳамда истиқболли лойиҳаларни амалга ошириш учун тадбиркорларни жалб қилиш муҳимлиги қайд этилган. Шунингдек, учрашув иштирокчилари минтақа ичида ва трансчегаравий савдони ривожлантириш орқали туркий тилли мамлакатлар ўртасида товар айирбошлаш ҳажмини ошириш бўйича қўшма чораларни кўришни қўллаб-қувватлаган.\nХабарга кўра, туркий кенгашга аъзо давлатлар ўртасида имтиёзли ва эркин савдо режимларини ўрнатиш, меъёрий-ҳуқуқий базани такомиллаштириш, божхона тартиб-таомилларини стандартлаштириш ҳамда мавжуд тариф ва нотариф тўсиқларни олиб ташлаш ишлари ҳам жадаллаштирилади. Туркий Кенгашга аъзо мамлакатлар ишлаб чиқарувчилари ва экспортчилари учун бизнес алоқаларни фаоллаштириш ҳамда ишбилармон доиралар ўртасида бевосита муносабатларни йўлга қўйиш мақсадида мунтазам равишда бизнес-форумлар, савдо миссиялари ва қўшма тадбирлар ўтказиш долзарблиги юзасидан якдил фикрга келинган.\nИқтисодиётнинг турли тармоқларига «яшил» технологияларни жорий этишга қаратилган қўшма лойиҳаларни амалга оширишга урғу берган ҳолда энергетика соҳасидаги ҳамкорликка ўзаро тайёрлик ҳам билдирилган. Йиғилиш иштирокчилари минтақа мамлакатларининг транспорт ва транзит салоҳиятини ошириш, жумладан, транспорт-логистика инфратузилмасини кенгайтириш ва модернизация қилиш бўйича қўшма лойиҳаларда иштирок этиш чора-тадбирларига алоҳида эътибор қаратган.\nТадбир якунлари бўйича бир қатор муҳим келишувларга эришилган. Хусусан, минтақанинг ички бозорларини ривожлантириш мақсадида кенгашга аъзо давлатлар тадбиркорлари ва экспортчилари бевосита ўзаро ҳамкорлик қилишлари учун ягона электрон савдо майдончасини яратиш бўйича биргаликда иш олиб боришга келишилган. Томонлар, шунингдек, минтақалараро саноат кооперациясини ривожлантириш ва қўшилган қиймат занжирларини шакллантиришга қаратилган истиқболли лойиҳаларни амалга ошириш бўйича аниқ таклифлар ишлаб чиқади.\nТаъкидланишича, Туркий кенгашга аъзо мамлакатлар «яшил» технологиялар соҳасида ҳамкорликни ривожлантириш учун қўшма «Йўл харитаси»ни ишлаб чиққан. Шунингдек, уни тасдиқлашга ҳамда 2022 йил сентябрида Ўзбекистонда ўтказилиши режалаштирилган «Яшил энергетика» халқаро форумида ўз вакилларининг иштирокини таъминлашга келишиб олинган.\nШу билан бирга, бир қатор қўшма тадбирлар, жумладан, туркий тилли давлатлар саноат ҳамкорлиги бўйича биринчи Форумини, шунингдек, кенгашга аъзо мамлакатларнинг ёшлар вакиллари иштирокида ҳар йили Ёш тадбиркорлар форумини ўтказишга келишиб олинган. Шу ўринда, томонлар кенгашга аъзо мамлакатлар IT ва технопаркларининг ҳамкорлик дастурлари доирасида ёшлар тадбиркорлиги ва стартапларни илгари суриш бўйича ҳамкорлик қилишга келишиб олган.\nАввалроқ Туркия шаҳарларида Made in Uzbekistan кўргазмаси ўтказилиши хабар қилинганди. Шунингдек, Ўзбекистон ва Туркия халқаро юк ташувлари соҳасида E-Permit тизимини ишга тушириши ҳақида хабар берилди.


Бодибилдингчиларимиз жаҳон миқёсида тан олинди\nЎзбекистон Бодибилдинг ва фитнес федерацияси Халқаро ҳамда Осиё Бодибилдинг ва фитнес федерациялари — WBPF ва ABРF таркибига расман киритилади.\nЎзБФФга ушбу қувончли хушхабар янги йил арафасида етиб келди. Хабарномада айтилишича, Ўзбекистон томонидан берилган ариза дастлабки маъқулланиш жараёнидан ўтиб, WBPF қоидаларига кўра, жорий йилнинг ноябрь ойида Болгарияда бўлиб ўтадиган 5-Бутунжаҳон конгрессида тасдиқланиши керак.\nАна шу муҳим воқеадан кейин Ўзбекистон Бодибилдинг ва фитнес федерацияси WBPFнинг йил тақвимига кирувчи барча мусобақаларида қатнашиш ҳуқуқига эга бўлади.\nОсиё Бодибилдинг ва фитнес федерацияси аъзолари ҳам ЎзБФФнинг ўз сафларига қўшилиши ҳақидаги таклифни маъқуллади. Энди мазкур қарор 2013 йил августида Вьетнамда бўлиб ўтадиган ABРF Конгресси томонидан ҳам тасдиқланиши кўзда тутиляпти.


Ҳаммаси ортда қолади\nБугун коронавирус хавф солмаган минтақа қолмади, ҳисоб. Қайсидир давлатда унга қарши ўз вақтида тизимли кураш олиб борилаётгани боис вазият енгиллашаётган бўлса, айрим мамлакатларда етарли тиббий хизматнинг мавжуд эмаслиги, шароитнинг йўқлиги ёки хавфнинг ўз вақтида тўлиқ англаб етилмаганлиги оғир оқибатларни келтириб чиқармоқда.\nМамлакатимизда кундан-кунга коронавирус пандемияси чекинаётганини, хасталикдан тузалганлар сони ошиб, касалланганлар камайиб бораётганини кўриш мумкин. Бундай ижобий натижага эришишимизда, шубҳасиз, қайноқ нуқталарда фаолият кўрсатаётган, касалланган ва карантинда бўлганлар билан мулоқотда бўлаётган, ҳар куни, ҳар дақиқада ҳаётини хавф остига қўяётган тиббиёт ходимларининг хизмати катта бўлмоқда, десак, янгилишмаган бўламиз.\nИИВ Тиббиёт бошқармасига қарашли «Ўзбекистон» санаторийсида ҳам маълум муддат карантинга олинганларни назорат қилган ички ишлар органлари ходимлари 14 кун изоляция қилинган. Уларнинг соғ-омон уйига, хизматга қайтиши учун шифокор ва ҳамширалар ҳамда санаторийнинг кўплаб ишчи-ходимлари туну кун хизматда.\nКапитан Шерзод Мирзаев, кардиология бўлими катта кардиолог шифокори:\n– 2 майдан буён шу ердаман. Нолимайман. Мана шундай қийин ва синовли кунларда хизматимиз орқали фойдамиз тегаётганидан мамнунмиз. Изоляцияга олинганлар билан бир оила аъзоларидек бўлиб кетдик. Лекин улар билан тўлиқ ҳимояланган, гигиена талабларига риоя қилган ҳолда мулоқот қилишга мажбурмиз. Негаки, бу касаллик карантиннинг охирги куни ҳам бўй кўрсатиши мумкин.\nЯқинларимиз билан телефон орқали мулоқот қилиб турган бўлсак-да, барибир фарзандларингизнинг дийдорига тўйиш бошқача. Беш ёшли ўғлим Амирбек «Қачон келасиз, дада? Сизни соғиндим» деса, унинг олдига қанот чиқариб учиб боргим келади. Бироз гаплашганимиздан кейин вазиятни тушунгандек бўлиб, «Дада, сиз Ватан учун хизмат қиляпсиз, онам билан синглимни келгунингизча ўзим ҳимоя қиламан», дейди.\nКапитан Азиз Ҳамидуллаев, хўжалик ва таъминот хизмати овқат ва таъминот бўлинмаси бошлиғи:\n– Ҳамма шароит яратилган, камчиликлар бўлмаса-да, карантинга олинганлар уйига тезроқ боришни, яқинлари билан дийдорлашишни хоҳлайди. Шунинг учун уларни зериктирмасликка, вақтини мазмунли ўтказишга ҳаракат қиламиз. Мен ҳам оиламни, айниқса, фарзандларим – Козимжон ва Иззатиллони жуда соғиндим. Ҳар куни телефон орқали гаплашиб, 7 ёшли Козимжоннинг дарсларини қилаётгани билан қизиқаман, онангга ёрдам бер, дейман. Кичиги 4 ёшли Иззатилло эса «Дада, менга нима олиб келасиз?» дейди нуқул. Насиб қилса, ҳаммаси ортда қолади.\nСафдор Шаҳноза Эргашева, ҳамшира:\n– Бу менинг иккинчи марта 14 кунлик сменага тушишим. Бошида ҳар куни ниқоб, қўлқоп, кўзойнак ва ҳимоя кийимларида юришга кўникишим анча қийин кечди. Терлаб димиқиб кетиш, ноқулайлик... Лекин шунга мажбурмиз. Бизнинг биргина хатомиз касаллик тарқаб кетишига сабаб бўлиши мумкин.\nОлдинлари уйдан, яқинларимдан бунчалик узоқ муддатга айро бўлмаганман. Баъзан ота-онам койишса, тергашса ёқмасди. Энди ўша тергашлариниям қўмсаяпман. Уларни жуда соғиндим, қадрига етдим. Онам «Яхшимисан, овқат едингми, ҳимоя кийимини ечма, ўзингга эҳтиёт бўл», деб кўп такрорлайдилар. Хўп-хўп дейман-у, уларнинг олдида бўлиб қолгим, онамни қучиб олгим келади.\n– Маълум муддат хориждан келган, карантинга олинганларни назорат қилгандик. Ҳозир ўзимиз 14 кунлик карантиндамиз, – дейди ИИВ Халқаро аэропортларда хавфсизликни таъминлаш қўшинлари бош бошқармасига қарашли 7220-ҳарбий қисм ҳарбий хизматчиси, кичик сержант Жасур Маматқулов. – Насиб қилса, муддат ҳам тугай деб қолди. Яна оиламиз бағрига, хизматга қайтамиз. Яқинларимиздек бўлиб қолган барча тиббиёт ходимлари, шифокору ҳамшираларга миннатдорлигимни билдираман.\nКарантин бошлангундан то ҳозирги кунга қадар «Ўзбекистон» санаторийси ўз бағрига коронавирус инфекциясига қарши курашиш ва карантин тадбирларига жалб этилган 334 нафар ички ишлар органлари ходимини қабул қилди. 14 кунлик изоляцияга олинган ҳар бир ходимга санаторийда етарли шароит яратилди. Ўзларининг, барча яқинларининг бахтига ходимлардан ҳеч бирида бу касаллик бўй кўрсатмади.


Ўзбекистондаги йирик кимё заводи Хитой компанияси билан қўшма корхона ташкил этиши мумкин\n18:55 / 26.09.2016\nЎзбекистондаги йирик кимё заводи – «Навоийазот» АЖ тез кунларда Хитойнинг «Чемчина» компанияси билан биргаликда қўшма корхона ташкил этади. Бу ҳақда nuz.uz хабар берган.\nСайтнинг расмий манбаларга таяниб хабар беришича, Навоийдаги кимё заводи хорижий инвесторлар иштирокида қўшма корхона ташкил этилиши кўзда тутилган йирик корхоналар рўйхатига кирган.\n2016 йил аввалида Хитойнинг CAMC Engineering компанияси «Навоийазот» АЖ базасида қиймати 439,8 млн долларни ташкил этувчи поливинилхлорид ишлаб чиқариш мажмуаси қуриш бўйича бош пудратчи мақомини олганди.\nҚурилиш учун 374 млн долларлик кредитни Хитойнинг Эксимбанк банки «Асака» банкига ажратди. Лойиҳада йилига 100 минг тонна поливинилхлорид, 75 минг тонна каустик сода ва 300 минг тонна метанол ишлаб чиқариш қувватига эга мажмуа қуриш кўзда тутилган.\nҚурилиш ишларини 2019 йил охиригача якунлаш режалаштирилган.\n«Навоийазот» 1964 йилда фойдаланишга топширилган Ўзбекистондаги йирик кимё заводи ҳисобланади. Бу ерда азот ўғитлари, нитрон толалари, ҳамда органик синтез ишлаб чиқарилади. 2015 йилнинг ноябрида ўтказилган халқаро инвестицион форумда Япониянинг Mitsubishi ва Marubeni компаниялари заводнинг 49 фоиз акциясини 200 млн долларга сотиб олишга қизиқиш билдириб, Ўзбекистон давлат рақобат қўмитаси билан «Навоийазот» АЖни хусусийлаштиришда қатнашиш бўйича меморандум имзолаганди.\nКорхона паспортида «Навоиазот» АЖ устав фонди 61,3 млрд сўм ёки 25,1 млн долларга тенглиги кўрсатилган. Асосий акционерлар «Давлат активларини бошқариш маркази» (52,92 фоиз) ҳамда «Ўзкимёсаноат» (47,08 фоиз).\nКорхона ҳудуди 895,5 гектардан ортиқ майдонни эгаллаган бўлиб, ишлаб чиқариш ҳудуди 285 га.\nКорхонада 10 мингдан ортиқ киши меҳнат қилади.\nқўшма корхона Навоийазот\n«Навоийазот» АЖ лойиҳаларни амалга ошириш учун кредитлар жалб қилади


Онлайн-дўкон сифатсиз телефон етказиб берди - Истеъмолчилар ҳуқуқларини ҳимоя қилиш Агентлиги\nДўкон қанча муддатда пулни қайтаради ёки маҳсулотни алмаштиради? Мазкур савол билан истеъмолчи 1159 ишонч телефонига мурожаат қилди. Гап шундаки, истеъмолчи “ZoodMall” интернет магазинига буюртма қилиб, “REDMI NOTE 9 3/64 GB 48 MP GREEN” русумли Xiaomi смартфонини 2 190 000 сўмга сотиб олган. Телефон ўз вақтида келтириб берилди, аммо бир ой ичидаёқ носозлиги маълум бўлди. Бу ҳақда интернет дўкони операторига қилинган мурожаатлари бесамар кетгач, Агентликка мурожаат қилишга қарор қилди.\nҲудудий тузилма ходимлари мазкур масала юзасидан «ORIENTSWISS TASHKENT» МЧЖ масъул ходимлари билан боғланиб, “Истеъмолчилар ҳуқуқларини ҳимоя қилиш тўғрисида”ги Қонун талаблари ҳақида тушунтиришлар бериишди. Шундан сўнг мурожаатчига 2 190 000 сўмга олинган носоз ҳолга келган телефон ўрнига янги телефон алмаштириб берилди.\nҲурматли истеъмолчи, “Истеъмолчиларнинг ҳуқуқларини ҳимоя қилиш тўғрисида”ги Қонунда зарур сифатга эга бўлмаган, нуқсонли маҳсулотни сотиб олган истеъмолчида ўз ҳуқуқларини ҳимоя қилишга имкон берадиган 5 та қоида мавжуд. Булар товарни айни шундай маркали (моделли, артикулли) мақбул сифатли товарга алмаштириб бериш; товарни бошқа маркали (моделли, артикулли) шундай товарга алмаштириб, унинг харид нархини тегишинча қайта ҳисоб-китоб қилиш;товарнинг нуқсонларини бепул бартараф этиш ёки истеъмолчининг ёхуд учинчи шахснинг нуқсонларни бартараф этишга қилган харажатларини қоплаш; харид нархини нуқсонга мутаносиб равишда камайтириш; шартномани бекор қилиб, кўрилган зарарни қоплашдан иборат. Шунингдек, товарнинг кафолат муддати ёхуд яроқлилик муддати мобайнида; кафолат муддати ва яроқлилик муддати белгиланмаган товарлар бўйича олти ой мобайнида; кўчмас мулк истеъмолчига ўтказилган кундан эътиборан икки йил мобайнида, агар шартномада бундан узоқроқ муддат назарда тутилмаган бўлса; мавсумий товарлар учун Ўзбекистон Республикаси Ҳукумати томонидан белгиланган муддат мобайнида аниқланган бўлса, истеъмолчи мазкур ҳуқуқларини рўёбга чиқариши мумкин.


Дилобар Маматова2021-05-24T12:17:24+05:0024 May, 2021|“Йилнинг энг фаол журналисти – 2021”, Интернет журналистикаси|\nМУҚАДДАС ХОЛИҚОВА –“РОЛЬ ТАНЛАШДА ТАЛАБЧАНМАН”\nАктёрлар орасида шундай инсонлар борки, уларнинг исмини эшитганингиздан юзингизга илиқ табассум югуради. Ўзбекистон халқ артисти Муқаддас Холиқова ана шундай актёрлар сирасига киради. У ижро этган роллари орқали кишига ўзгача кайфият улашади.\nМуқаддас Холиқова бугун театрда юзлаб роллари билан ўзбек санъати ривожига ўз ҳиссасини қўшган бўлса, кино-фильмларда ижро этган роллари ижодкорни янада машҳурлик томон етаклади. Санъатдаги самарали меҳнати эвазига кўплаб танловларда иштирок этиб, давлат мукофотларга лойиқ топилди.\n– Театр – маҳорат мактаби, деб бекорга айтилмаган, – дейди М.Холиқова. – Саҳна мени тарбиялади, мураккаб ролларни ижро этишда менга куч берди. Муқаддас Холиқова ўз ўзидан шу номга, шу машҳурликка эга бўлиб қолгани йўқ. Бунда узоқ йиллик меҳнат ва устозлар кўмаги сабабчидир. Санъатни нонини ейиш қийин.\nПрофессионалларгина унинг оғирига ҳам, енгилига ҳам қўнади. Кўчадан, бошқа соҳадан юлдуз бўлиш илинжида келган актёрлар соҳа инжиқликларини кўтара олмайди. Актёрлик енгил-елпи касб эмас. У кишидан сабр-тоқат талаб қилади. Ёзнинг жазирамасида қалин пальто кийиб томошабинга совқотган киши образи тақдим этиш ёки қишда жазирамада қолган инсон образини яратиш ҳамманинг ҳам қўлидан келмайди. Ҳаммасидан ҳам зийрак томошабинни ишонтириш қийин.\nАктриса ижоди давомида «Қирқ тоғоранинг қирқ ноғораси» сериалида анчайин жиддий ва салмоқли ролни ижро этган бўлса, «Кўнгил кўчалари», «Қайнона операцияси», «Улфатлар 1,2», «Бойвачча», «Анора», «Амакиваччалар», «Ошиқлар» каби фильм ва сериалларда хушчақчақ ва ҳазил-мутойибага ўч ўзбек аёли образларини яратган. Қарийб 30 йилдан буён театрда бир-биридан такрорланмас, ўзига хос ролларни ижро этган.\n– Она фарзандини аяр экан, қийинчилик чекмасин, деркан, –дейди санъаткор. – Мен ҳам фарзандларим бу соҳадан кетишини хоҳламаганман. Аммо ундай бўлмади, қизимнинг санъатга бўлган қизиқиши менинг қаршиликларимдан устун келди. Бир томондан хурсандман. Санъатда ўз давомчим бор. Биз ҳам насиҳат қиладиган, ёшларга ўгит берадиган ёшга етиб қолдик. Шунинг учун тажрибаларимни ёшларга бўлишиб тураман. Роль танлашда қанчалик талабчан бўлсам, мен билан роль ижро этаётганларга нисбатан ҳам қаттиқ талаблар қўяман. Кинодаги шеригим ролни маҳорат билан ўйнамаса режиссёрдан олдин ўзим койиб берадиган ҳолатлар ҳам бўлиб туради.\nЎзбекистон халқ артисти Муқаддас Холиқова 1960 йили 14 апрелда Тошкент шаҳрида таваллуд топган. Ҳозирги Ўзбекистон давлат санъат ва маданият институтини тамомлаган. 1981 йилдан буён Ўзбек миллий академик драма театрида фаолият юритиб келмоқда.\nhttps://uza.uz/uz/posts/muqaddas-holiqova-rol-tanlashda-talabchanman_257715 ЎзА сайти (14.04.2021)


Мактабгача таълим тизими ташкилотлари 48 млрд сўмлик молиявий хато ва камчиликларга йўл қўйган\n07:55 / 21.08.2020\nТарбияланувчилар сонини яшириш, ота-оналар тўловларини кассага кирим қилмаслик орқали 497,7 млн. сўм маблағлар ноқонуний ўзлаштирилган.\nҲисоб палатаси томонидан Мактабгача таълим вазирлиги тизимидаги ташкилотларни 2018-2019 йиллардаги бюджет ва бюджетдан ташқари маблағлардан фойдаланиш самарадорлиги ҳамда 2020 йилги харажатларини мақбуллаштириш имкониятлари юзасидан вазирликнинг Ички аудит ва молиявий назорат хизмати билан ҳамкорликда ўрганиш ўтказилди.\nПалата хабарига кўра, ўрганиш натижасида Мактабгача таълим вазирлиги тизими ташкилотлари томонидан жами 48,3 млрд. сўмлик молиявий хато ва камчиликларга йўл қўйилганлиги маълум бўлди.\nЖумладан, тизимда хизмат кўрсатувчи ходимларнинг ойлик иш ҳақи учун ажратилган маблағларнинг 7,2 млрд. сўми қуйи бўғинлардаги айрим мансабдорлар томонидан йўл қўйилган ноқонуний ўзлаштириш, ортиқча тўловлар ва ўғирлик натижасида талон-торож қилинган.\nСохта таомномалар тузиб, ҳақиқатда сарфланмаган озиқ-овқат маҳсулотларини харажатга чиқариш ва камомадларга йўл қўйиш орқали 3,6 млрд. сўмлик маблағ ноқонуний ўзлаштирилган.\nСариёғ сифатида 2,2 млрд. сўмлик истеъмолга яроқсиз “Спред” (ўсимлик мойи ва сут ёғининг аралашмаси) ва ёғлилик даражаси меъёрдан паст бўлган “сариёғ” маҳсулотлари, 10,1 млрд. сўмлик ветеринария назоратидан ўтказилмаган 309,4 тонна гўшт маҳсулотлари харид қилиниб, тарбияланувчиларни овқатланиши учун сарфланган.\nХаридларнинг рақобатга асосланган усулларини четлаб ўтиб, “Давлат харидлари тўғрисида”ги қонун талабларига зид равишда 253 та ҳолатда 11,3 млрд. сўмлик шартномалар тузилган.\nБундан ташқари, харид қоидаларини бузган ҳолда қиммат нархларда ҳамда стандартга жавоб бермайдиган 8,8 млрд. сўмлик товар-моддий бойликлар харид қилинган.\nАмалдаги 16 та меъёрий-ҳуқуқий ҳужжатларга ўзгартиришлар киритиш, молиявий ва услубий йўналишларни ўзида мужассамлайдиган ахборот тизимини такомиллаштириш бўйича таклифлар берилди, дейилади палата хабарида.\nВазирлик: Бу йил мактабгача ёшдаги болаларнинг 65 фоизи боғчага қамраб олинади\nМақсуд Йўлдошев «Обқочишга мажбурмиз» деган сўзларига изоҳ берди


Хорижликка турмушга чиқмоқчи бўлган аёлни собиқ...\nИкки ёш— Муҳаммад Абдулазиз ва Ойдина ўзаро келишмовчиликлар сабаб 2018 йилнинг октябр ойида ажрашишган эди. Лекин йигит оиласини сақлаб қолишга ҳаракат қилиб, қизга қайтиб келишни таклиф этади.\nАммо Ойдина собиқ турмуш ўртоғига энди у билан яшамаслигини ва Жанубий Корея фуқаросига турмушга чиқмоқчи эканлигини маълум қилади.\n«Марказий студия» кўрсатувида ҳикоя қилинишича, мазкур хабардан ғазабланган Муҳаммад Абдулазиз Наманган шаҳридан Тошкентга келиб, собиқ хотинини қидириб топади ва униинг 11 жойига ошхона пичоғида зарба бериб пичоқлайди. Жабрланувчи оғир жароҳатлар туфайли вафот этади.\nЖиноят ишлари бўйича Тошкент шаҳар суди судяси Бахтиёр Исломовнинг маълум қилишича, судланувчи Жиноят Кодексининг 97-моддаси 2-қисми «ж» бандига мувофиқ 18 йил озодликдан маҳрум этилди.


«Шарт ҳужжат қилдириб, олиб киргизиб қўйдим» — Шуҳрат Абдураҳмонов уч аёлни қаматгани ҳақида гапирган аудио тарқалди — Sof.uz\nЖАҲОН 193,733,020 175,921,570 4,156,138\n13.11 19:08 1532 Ўзбекистон\nТарқалган аудио парчасида вилоят ҳокими дастлаб журналистлар ҳақида гапиради.\n«Ўтган куни журналистлар билан пресс-конференция ўтказдим. 50 та ташкилотни чақиришибди, шулар билан савол-жавоб қиламиз, деб. Ҳаммасини ҳайдаб юбордим.\nМен билан савол-жавоб қилиш деяпман, мен жавоб бераман. Булар ҳаммаси менинг топшириғимни бажарган. Нима саволинг бўлса бер. Икки ярим соат гапиргандим. Савол беришолмади биттаси ҳам.\nЭнди дедим, қизиғи чиқмай қолади, дедим. Бир-иккита савол бериб қўйинглар, дедим. «Қичиқ» савол бергиси келди-да. Сўзимни бошида айтиб қўйдим: «Эшитишиб ол, Тошкентдан келган бўлсанг ҳам, қаердан келган бўлсанг ҳам, мен ишлайдиган ҳокимман», дедим. «Ҳамма нарсамни, соғлиғимни ҳам тикиб қўяяпман», дедим. «Менга қичиқ савол беришмагин», дедим. «Нормальний» савол бер, нормальний гаплашамиз», дедим. «Агар қитиғимга тегсанг, мен қўйвораман», дедим.\n«Қаттиқроқ гапириб юбораман, эртага ҳаммаёқ сенсация бўлиб кетади. Нормальний, соғ одамга ўхшаб гаплаш мен билан», дедим.\nБарибир уларники қўзиб туради-ю, айлантириб келганди бир-иккитаси, тарсиллатиб уриб қўйганимдан кейин ҳеч нарса деёлмасдан уёққа бориб, бошқа фамилия билан бир нарсалар чиқариб ётибди.\nЭ, эркакмисан, ҳезалак, ўзингни номингдан ёз! Менга Ҳасанбой келиб қатнашяпти, уёққа бориб Ҳусанбойнинг номидан чиқаришяпти», – деган Шуҳрат Абдураҳмонов.\nАндижон вилояти ҳокими аудио давомида Марҳамат туманидан бўлган уч аёлни 15 суткага қаматганини айтади.\n«Чарчаб чиқсам, 5-6 одам қабулда турган экан, қабул қилмайман, дедим. Кейин улар роса шаллақилик қилди ўша ерда. Мана ҳозир шунақа «милий» бўлиб ўтиришибди 15 суткага қаматиб қўйганимдан кейин...\nКечагинда Марҳаматда йиғилиш ўтказсам, йиғилиш қилаётган пайтимда ташқарида биттаси бақиряпти. Чиқсам, бешта шаллақи. Иккитаси ногирон, учтаси анақа. Ногиронга тегмадим, учовини олиб кириб тиқиб қўйдим 15 суткага. Ана, марҳаматликлар бўлса айтсин: шунақа жимжит бўлиб қолди Марҳамат ҳам.\nМарҳаматга келганда юрагим безилларди. 5-6та хотиннинг дастидан. Тиқиб қўйдим обориб. Ҳамма нарсани гапираверадими?\nОғзига зеб берувди. Шарт ҳужжат қилдирдим, олиб кириттириб қўйдим. Вилоят ҳокимига, президент вакилига сассиқ гапиргани учун. Давлат бор, Худога шукр», – деган Андижон вилояти ҳокими Шуҳрат Абдураҳмонов «тарбиявий соат»ида.\nУшбу аудио қачон ва қаерда ёзиб олингани маълум эмас. Аудиода ҳар замонда одамлар кулгиси эшитилиб турганидан ҳоким бу қандайдир йиғилишда, кўпчиликнинг ичида айтганини англаш мумкин.\nАудиода Шуҳрат Абдураҳмонов ўзига «сассиқ гапларни гапиргани» учун 15 суткага қаматтиргани айтилган аёллар шу йилнинг 26 октябрь куни Андижон вилояти ҳокимлиги биноси олдида аҳоли томонидан норозилик уюштирилгани тахмин қилинади.\nИжтимоий тармоқларда тарқалган маълумотларда ушбу аёллар вилоят ҳокимлигига кўмир ва ижтимоий ёрдам ажратилишини сўраб, аксарият фуқаролар эса озиқ-овқат нархларининг ошиб кетишига ечим излаб келгани айтилади.\n21.07 09:04 1665\n21.07 08:56 1169\n22.07 13:02 737\nБугун, 18:16 188 Ўзбекистон\nБугун, 18:03 378 Ўзбекистон\nБугун, 17:58 91 Ўзбекистон\nБугун, 17:54 112 Ўзбекистон\nБугун, 13:40 62 Ўзбекистон\nБугун, 11:59 110 Ўзбекистон


ССВ: Сергелидаги ёнғиндан жабрланганларнинг барчаси эркак киши бўлиб, уларнинг 10 нафари реанимация бўлимида даво муолажаларини олмоқда - Халқ сўзи\n12:12 29 Ноябрь 2021 Жамият\nИжтимоий тармоқларда бугун, 29 ноябрь куни соат 05:05да Тошкент шаҳри, Сергели тумани, Нилуфар 3-тор кўчасида «Узмилл» МЧЖ ҳудудида жойлашган ишчилар ётоқхонасида ёнғин содир бўлгани ҳақида хабарлар тарқалди.\nДастлабки маълумотларга кўра, ушбу ёнғинга газ қувурларининг носозлиги туфайли хонага газ тўпланиши ва бунинг оқибатида ҳаво-газ аралашмасининг чақнаши сабаб бўлган.\nЎзбекистон Республикаси Соғлиқни сақлаш вазирлиги ушбу нохуш ҳодиса туфайли жабрланганларнинг саломатлигини жиддий назоратга олди.\nХусусан, ёнғин натижасида турли даражадаги куйиш тан жароҳатларини олган 18 нафар фуқаро дарҳол Республика шошилинч тиббий ёрдам илмий марказига жойлаштирилди. Айни пайтда барча беморларга белгиланган стандартлар бўйича зарур тиббий ёрдам кўрсатилиб, муолажа жараёнлари давом этмоқда.\nСўнгги маълумотларга кўра, ёнғиндан жабрланган шахсларнинг барчаси эркак киши бўлиб, уларнинг 10 нафари реанимация бўлимида даво муолажаларини олмоқда.


Ўзбекистон ташқи қарзи тўғрисида молия идоралари ўзаро зид маълумотларни тарқатмоқда\n21 май 2022, Тошкент вақти: 08:49\nМирзиёевнинг таъкидлашича: “Ташқи қарз шу халқимизнинг фаровонлигига хизмат қиляпти”.\nЎзбекистоннинг ташқи қарзи 2021 йилда ялпи ички маҳсулотнинг 57 фоизига тенглашди, деб хабар берди Марказий банк 2021 йил учун эълон қилинган ҳисоботида.\nҲисоботда қайд этилишича, 2021 йилда Ўзбекистоннинг умумий ташқи қарзи 2020 йилга нисбатан 16 фоизга, пул ҳисобида эса 5,4 миллиард долларга ошган ҳамда 2022 йил 1 январь ҳолатига 39 миллиард 600 миллион долларни ташкил қилган.\nМарказий банк ҳисоботида қайд этилишича, 2021 йилда Ўзбекистон ялпи ички маҳсулоти ҳажми 69,23 миллиард долларга баҳоланган. Ҳисоботда ташқи қарз ЯИМнинг 57 фоизига етгани айтилади.\nЖорий йилнинг 9 мартида Ўзбекистон Молия вазирлиги расмий йиллик ҳисоботида 2021 йил якуни бўйича Ўзбекистоннинг умумий ташқи қарзи 41 миллиард 600 миллион долларни ташкил қилгани тўғрисида билдирган эди.\nМолия вазирлиги Марказий банкдан фарқли ўлароқ Ўзбекистоннинг ташқи қарзи 42 миллиард долларга яқинлашгани, 2021 йилда Ўзбекистоннинг ташқи қарзи 2020 йилга нисбатан 12,7 фоизга кўпайгани ва ялпи ички маҳсулотнинг 60,1 фоизини ташкил қилгани ҳақида маълум қилган.\nОлий Мажлис Қонунчилик палатаси бюджет ва иқтисодий ислоҳотлар қўмитаси раиси, иқтисодиёт фанлари доктори, профессор Шарофиддин Назаров жорий йилнининг 23 февралида Ўзбекистон ҳукуматининг “Халқ сўзи” газетасига берган интервьюсида Халқаро валюта жамғармаси Ўзбекистон учун номинал қийматда давлат ташқи қарзини ЯИМга нисбатан 55 фоиздан оширмасликни тавсия қилгани ҳақида гапирган эди.\nШарофиддин Назаровга кўра, давлат “ЯИМни 2026 йил якуни билан 2,8 минг АҚШ долларига, 2030 йилга бориб эса 4 минг АҚШ доллари миқдорига етказиш” учун “ички ва ташқи қарз манбаларига муҳтож”дир.\nЎзбекистон президенти Шавкат Мирзиёев ҳам 19 февраль куни Тошкентнинг Сергели ва Янгиҳаёт туманларига ташрифи пайтида фаоллар билан учрашувда мамлакатнинг ташқи қарзи ортиб бораётгани ҳақидаги хавотирлар асоссиз эканини айтган эди.\nПрезидентнинг иддао қилишича, ташқи қарз ҳисобидан, жумладан, қиймати 500 миллион долларлик метро қурилиши амалга оширилган. “Бундан ташқари заводлар қуряпмиз, иш ўринлари яратяпмиз”, деб айтган президент.\n"Ҳаммаси мақсадли ишлатиляпти" - Мирзиёев ташқи қарз бўйича хавотирлар ўринсиз эканини айтди\nАйни пайтда қароргоҳи Прагада жойлашган “Банкуотч“ (Bankwatch Network) ташкилоти 2022 йил феврали бошларида Ўзбекистонга юзлаб миллион доллар кредитлар ажратаётган Европа тикланиш ва тараққиёт банки (ЕТТБ) лойиҳаларида “шаффофлик ва мулоқот етишмаслиги”дан хавотир билдирган, очиқликнинг йўқлиги маблағларнинг мақсадли сарфланишини савол остига қўйишини айтиб чиққанди.\nЕвропа тикланиш ва тараққиёт банки 2021 йилда Ўзбекистонга рекорд даражада кўп - 690 миллион АҚШ доллари миқдорида кредит ажратгани хабар қилинган.\nЎзбекистон Европа банкидан "рекорд даражада" қарз олди. Маблағлар қандай сарфланмоқда?


"Пахтакор" - "Локомотив". Учрашув ҳақида маълумотлар\n24-турда "Пахтакор" яна бир дербида майдонга тушади.\n11 карра мамлакат чемпионига айланиб улгурган "Пахтакор" 24-турда охирги икки мавсумда чемпионлик учун курашда айнан жамоамиздан енгилган "Локомотив"ни қабул қилади. Жамоалар учрашувга йўқотишларсиз етиб келишмоқда. Бу эса ўйиннинг янада кескин ўтишини таъминлаши, шубҳасиз. "Локо" таркибида "Пахтакор"нинг кўплаб собиқ футболчилари тўп тепаётганини барча яхши билади.\nЖамоалар ҳозиргача олий лигада 23 беллашувда майдонга тушишган. Уларнинг 15тасида "Пахтакор" устун келган. 3 баҳс рақиб ютуғи билан тугаган бўлса, 5 бор дуранг натижа кузатилган. "Шерлар" 54, "темирйўлчилар" 20 бор тўп киритишган. Ўз майдонимиздаги беллашувларда 8 ғалаба, 2 дуранг ва 1 мағлубият қайд этилган. Бу тарафдан яққол устунлик "Пахтакор" тарафида.\nУчрашувни Равшан Эрматов бошчилигидаги ҳакамлар гуруҳи бошқариб боради. Биринчи даврадаги беллашувда ҳам айнан ушбу ҳакамлар ишлашганди.\nҲакамлар: Равшан Эрматов (Тошкент), Абдулҳамид Расулов (Тошкент), Жаҳонгир Саидов (Тошкент), Жасур Мухторов (Тошкент).\nЁшлар таркиблари ўйини 27 сентябрь, сешанба куни 16:00да Қибрайдаги стадионда бошланади. Асосий жамоалар баҳси 28 сентябрь, чоршанба куни 18:30да "Пахтакор" стадионида старт олади. Ишқибозларни муҳим учрашувда жамоамизни қўллаб-қувватлашга чақирамиз. Чипталар стадион кассаларида 5 ва 15 минг сўмдан сотилмоқда.


Аҳолига давлат ҳисобидан кўрсатиладиган тиббий ёрдам рўйхати ишлаб чиқилади — Фарғона шифокори\n10.10.2019 10.10.2019 fsh.uz\nрежали (шу жумладан бирламчи тиббий-санитария) ёрдам;\nРўйхат тиббий хизматлар турлари ва ҳажмлари белгилаб олинган ҳолда, тиббиёт ташкилотлари даражаси бўйича шакллантирилади.\nЯна бир мураккаб амалиёт муваффақиятли якунланди\nАкадемик В.Воҳидов номидаги Республика ихтисослаштирилган хирургия илмий-амалий тиббиёт марказида буйрак кўчириб ўтказиш операциялари кундалик амалиётлар қаторидан жой олган. Ўтган қисқа вақт ичида қирқ нафардан ортиқ беморга унинг яқинларидан буйрак кўчириб ...\nЎзбекистон Республикаси Президенти Шавкат Мирзиёевнинг «Аллeргик кaсaлликлaрни прoфилaктикa қилиш, уларга ташхис қўйиш вa дaвoлaшни тубдан тaкoмиллaштириш чoрa-тaдбирлaри тўғрисидa»ги қарорига мувофиқ, Сoғлиқни сaқлaш вaзирлиги ҳузуридaги Фармацевтика тармоғини ривожлантириш агентлиги «Дoри-Дaрмoн» AK ...\nЎзбекистон Республикаси Соғлиқни сақлаш вазирлиги ҳамда OPASCA German Oncology Solutions GmbH томонидан 50 миллион евро қийматидаги энг сўнгги технология ва жиҳозлар билан таъминланган, замонавий клиника бунёд этиш ҳамда Германиянинг нуфузли ...\nЎзбекистон Республикаси Президенти Администрацияси ҳузуридаги Ахборот ва оммавий коммуникациялар агентлигида Соғлиқни сақлаш вазирлиги томонидан аҳолига шошилинч ва тез тиббий ёрдам кўрсатишнинг бугунги ҳолати, ютуқлар ва муаммолар юзасидан матбуот анжумани ўтказилди. ...\n← Ўзбекистонда кўрсатилаётган перинатал ёрдам халқаро стандартларга жавоб беради\nОИTСга қарши курашиш бўйича янги қарор лойиҳаси эълон қилинди →\n06.04.2018 fsh.uz 691\n15.08.2019 fsh.uz 140


ЎЗБЕКИСТОН БОЙ МАДАНИЙ-ТАРИХИЙ МЕРОСИ НАМОЙИШИ\n1927 йилда Ўзбекистон усталарининг энг яхши ижод намуналари кўргазмаси ташкил қилинган эди. Сўнгра бу хайрли иш доимий кўргазмага айлантирилиб, “Ўзбекистон халқ хўжалиги кўргазмаси” номини олди. Кўргазмага қўйилган экспонатлар сони йилма-йил ортиб борилди.\nШу билан бирга илгариги даврларда тайёрланган, қўлда тикилган кашталар, дўппилар, заргарлик буюмлари, гиламлар ва шунга ўхшаш халқ амалий санъати намуналари ҳам сотиб олинди. Ана шу тўпланган халқ амалий санъат асарлари 1937 йилнинг 7 июлида Тошкентда очилган “Ҳунармандчилик музейи”да намойиш этила бошланди.\n1960 йилда музей “Ўзбекистон амалий санъати доимий кўргазмаси” номини олди. 1997 йилда собиқ кўргазма Ўзбекистон Республикаси Маданият ишлари вазирлиги тасарруфига ўтказилди ва “Давлат амалий санъат музейи” мақомига эга бўлди.\nБугунги кунда музей хазинасида ХIХ асрнинг биринчи ярмидан то ҳозирги кунларимизгача бўлган даврни қамраб олган қўли гул усталар томонидан яратилган бебаҳо амалий санъат дурдоналари йиғилган.\nМузей хазинасида сақланаётган халқ амалий санъат асарларини бадиий жиҳатдан уч гуруҳга бўлиш мумкин. Биринчидан, бу қадимий анъаналар асосида яратилган, ҳар бир ҳудуд ичидаги ўзига хослигини акс эттирган мактабларга оид амалий санъат асарлари, иккинчидан, ХХ асрнинг иккинчи ярмидан бошлаб, халқ усталари анъанавий услубини йўқотмаган ҳолда уни ўз ижодий хофизаси билан ривожлантириб, янада бадиий безак билан бойитиб яратилган асарлардир. Учинчи гуруҳ эса, бугунги кун амалий санъат тараққиётидан келиб чиқиб, ранг-баранг турфа нақшлар билан безатилиб, замонавий санъат талаблари даражасидаги етук асарлардан иборат. Музей захирасида тўпланган буюмлар 20 номдаги коллекцияга ажратилиб сақланади ва шу турлар бўйича экспозицияларда намойиш қилинади.\nЎзбек халқи ўзининг қадимий амалий санъати билан жаҳонга машҳурдир. Зеби зийнатли буюмлар ясаш санъати халқимиз ижодининг энг қадимийларидан ҳисобланади. Бу нодир халқ бадиий ҳунармандчилиги намуналарини меъморий ёдгорликлар, ганч, ёғоч ўймакорлиги, наққошликда, шунингдек, мисгарлик, заргарлик, кулолчилик, гиламдўзлик, ипак ва ип газламачилиги, зардўзлик, каштачилик ва ўнлаб бошқа амалий санъат турларида ўз намуналарини сақлаб қолган. Бугунги кунда юксак ва ноёб санъат дурдоналари даражасига кўтарилган бу бебаҳо меросимиз музейларимизда сақланиб келинмоқда.\nБиринчи Президентимиз Ислом Каримов “Биз халқни номи билан эмас, балки маданияти, маънавияти орқали биламиз, тарихининг таг томирларигача назар ташлаймиз” деб бежиз уқтирмаган эди. Дарҳақиқат, мамлакатимиз музейлари хазиналарида сақланаётган моддий ва маънавий маданиятимиз бебаҳо ёдгорликлари бизнинг ким бўлганлигимизни намоён этувчи нодир гувоҳлардир. Мустақиллигимиз йилларида республикамиз музейлари фаолиятини тубдан яхшилашга алоҳида эътибор қаратилмоқда.\nМузейнинг хилма-хил коллекциялари асосини Ўзбекистон амалий санъати ташкил этади. Ўзбекистон — Мовароуннаҳрда жойлашган жаҳон цивилизациясининг қадимий маданий марказидир. Экспозицияда Ўзбекистоннинг антик ва аввалги ўрта аср санъати асарлари ичидан энг қимматбаҳо экспонатлари ўрин олган. Эрамизгача бўлган II асрда Сурхондарё вилоятидаги Халчаён шаҳрининг қалъа-саройини безаган аввалги Кушон пластикасининг кўркам намуналари лойдан қилинган ҳайкаллардан ташкил топган. Бу асарлар эллинистик санъати анъаналари билан таниш бўлган маҳаллий ҳайкалтарошларнинг юксак маҳоратли уста бўлганликларининг яққол далилидир.\nЎрта аср даврида шаҳар цивилизациясининг йирик марказлари қаторида Самарқанд, Бухоро, Фарғона водийси, Чоч ва Тоҳаристоннинг шаҳарлари кирган. Шу давр санъатида диний мавзу билан бир қаторда аристократик мавзу ҳам кенг тарқалган. VII-VIII асрларда Варахшада жойлашган бухоролик ҳукмдорлар саройларининг ўсимликлар, ҳайвонлар ва ов саҳналари акс эттирилган ганчли декор парчалари ўрта аср санъатидаги зодагонлик оқимини ифода этади.\nМеъморчилик декори, каштачилик, мисдан зарб қилинган буюмлар, хаттотлик санъати анжомлари ва унинг нусхалари (қўлёзма китоблар, қитъа устидаги хаттотлик ёзувлар ва ҳ.к.)дан иборат бўлган ғоятда ноёб коллекциялар музейда жамланган. Музей экспонатининг ярмидан кўпи анъанавий декоратив-амалий санъати коллекциясини ташкил этади. Унга ёғочга расм солиш ва ўйиб нақшлаш, ганч, бадиий кулолчилик, мисни зарб қилиш, заргарлик санъати, гиламлар, газламалар, каштачилик ва хаттотлик санъати намуналари киритилган.\nРеспублика давлат амалий санъат музейида миллий маданиятимизнинг узвий қисми бўлган халқ амалий санъатининг энг ноёб ёдгорликлари сақланади. Музей экспозицияларида халқ амалий санъатининг 50 дан ортиқ тури намойиш этиб келинмоқда. Маълумки, Ўзбекистон ҳудудида асрлар давомида халқ бадиий ҳунармандчилигининг ўзига хос йирик марказлари шаклланган, ҳар бир ҳудуд ўзининг бадиий безак санъати билан бошқалардан ажралиб турган. Хусусан, Чуст дўпписи, пичоғи, Риштон ўзининг ложувард сопол идишлари, Марғилон камалак товланма атласи, Бухоро зардўзлиги, Шаҳрихон пичоқчилиги билан маълуму машҳурдир.\nМузей залларида сайр этар экансиз, инсон қўли билан яратилган мўъжизаларни, бетакрор санъат нафислигини кўриб олам-олам завқ оласиз.\nЎзбекистон давлат санъат музейининг ташкил топганига 2018 йил юз йил тўлади. Музейнинг энг катта тўпламларидан бири Ўзбекистон тасвирий санъат асарларининг коллекциясидир. Коллекция миллий бадиий маданиятнинг шу тури тарихини тўла-тўкис ифодалаб туради.Ўзбекистон тасвирий санъат бўлимининг шаклланиши 1930 йилларининг ўрталарида, рассомларнинг асарлари кўргазмалардан сотиб олинган асарлар ҳисобига бошланган. Бу асарларнинг кўпчилиги Ўзбекистон миллий санъатининг олтин фондига киритилган.\nЎзбекистон тасвирий санъат экспозициясида миллий рассомчилик, ҳайкалтарошлик ва графиканинг шаклланиши ҳамда ривожланишининг мураккаб ва антиқа, бир асрдан ортиқ бўлган тарихий йўлини кўрсатиб турибди. Музейга қўйилган асарлар миллий халқ санъатининг тематик ва жанр бойлигини, Ўзбекистон рассомларининг юқори даражали касб усталари эканлигини ва улар ижодининг ўзига хослиги ҳамда стилининг кўп қирралигини кўрсатиб туради. 1950 йилларда Ўзбекистонда тасвирий санъатнинг янги турлари шаклланди: монументал ёзув, дастгоҳли ва ландшафтли ҳайкал, графиканинг турлича техникаси. Аммо, аввалгидек муҳим ўзгаришлар сезилиб турган рассомчилик етакчи мавқега эга эди. Санъатга рассомларнинг янги авлодикириб келди. Рассомчилик билан биргаликда музейда 1950 йиллардан то бугунги кунгача бўлган Ўзбекистон ҳайкалтарошлиги ҳам кенг намоён қилинган. Мустақиллик йилларида тарихий ва маданий бойликларни асраб-авайлаш Ўзбекистон маданий сиёсатининг устувор йўналишларидан бўлиб қолди.Маданият ишлари вазирлиги Ўзбекистон халқ усталари ва рассомлариниг асарларини кўргазмаларидан сотиб олиб, уларни музейга топшириш ва музей тўпламларини тўлдиришга кўмаклашишга катта эътибор бермоқда.\nМузей фондлари ҳамиша тўлдириб турилмоқда. Бу эса оригинал нусхада тақдим этилган бой ва қизиқарли музей тўпламлари билан гўзаллик шайдоларини таништириш имконини беради. Бўлимларнинг илмий ходимлари альбомлар, каталоглар ва буклетлар яратиш учун тўпланган материалларни ихтисослаштириш бўйича иш олиб боришади, фонд ва тўпламларнинг мазмунини синчковлик билан ўрганишади. Музей олий ва ўрта махсус билим юртларининг илмий базаси ҳисобланади. Унинг бўлимларида рассомлар, санъатшунослар, музейшунослари ва реставраторлар амалиёт ўтайдилар.Музей залларида турли халқларнинг замонавий санъат кўргазмалари ташкил қилинади. Америка, Осиё ва Европа мамлакатларининг кўргазмаларида музей тўпламларидаги қатор асарлар Ўзбекистон санъатини муносиб намоён қилмоқда.\nЎзбекистон давлат санъат музейи – мамлакатдаги энг сергавжум масканлардан бири. Музейга ҳар йили 200 000 дан ортиқ санъат ихлосмандлари ташриф буюради. Ҳозирги вақтда музей жаҳондаги энг яхши музейлар рўйхатига киритилган. У Ўзбекистон Республикасининг маданияти ва санъатини тарғиб этиш, мамлакатимиз ва жаҳон маданиятларининг дурдоналари билан кенг жамоатчиликни таништиришга катта ҳисса қўшмоқда.


2020 йил 24 июнь куни соат тахминан 17:00да 29 ёшли Б.У. маст ҳолатда Captiva русумли автомашинасида Жиззах шаҳар Шодлик МФЙ Обод кўчасига бориб “Н” исмли қиз билан суҳбатлашаётган бўлган.\nЎзбекистон Республикаси ИИВ ҳузуридаги Тергов департаменти хабарига кўра, у шу вақтда бу ерда вояга етмаган 14 ёшли М.Т. (қиз) ва бошқа фуқароларнинг чорва боқаётганлигини кўриб, уларни бу ердан кетказиш мақсадида куракда турмайдиган сўзлар билан ҳақорат қилган.\nСўнг, ўзаро гап талашиб, жанжаллашиши давомида Б.У. ҳеч бир сабабсиз, безорилик ҳаракатларининг олдини олиш чорасини кўрган, вояга етмаган М.Т.нинг отаси Л.Б. ва укаси Б.Б.нинг юз ва бош соҳасига тош билан уриб, тан жароҳати етказган.\nНатижада фуқаро Л.Б. ва Б.Б. олган тан жароҳатлари билан РШТИЁМнинг Жиззах филиали тиббиёт бўлимига ётқизилган.\nҲолат юзасидан фуқаро Б.У.га нисбатан Жиззах шаҳри бўйича ИИО ФМБ ҳузуридаги Тергов бўлими томонидан Ўзбекистон Республикаси Жиноят кодексининг 277-моддаси 3-қисми “г” банди (безорилик) билан жиноят иши қўзғатилган.\nДастлабки тергов жараёнида Б.У., жиноят ишида айбланувчи тариқасида ишда иштирок этишга жалб қилинган ва унга нисбатан “қамоққа олиш” тарзидаги эҳтиёт чораси қўлланилган.\nЖиззахда яна бир киши коронавирус қурбонига айланди. Бир кун олдин унинг турмуш ўртоғи вафот этганди\n08:04 / 25.06.2020


“Шифокорлар ўз иши қолиб ҳашарга жалб этилмоқда”\nТошкентда фаррошлар камайиб кетди, жамоат жойларини тозалаш ишлари эса шифокор, ўқитувчи ва олимлар зиммасига тушмоқда (“Новий век”, 24 июль).\nШифокорлар асосий юмуши – беморларга қараш у ёқда қолиб, қўлига супурги ушлаб кўча тозалаб юрибди, натижада поликлиникаларда навбатлар юзага келмоқда. Илмий-тадқиқот институтлари ходимлари, олимлар ҳам кўпга келган тўйдан четда қолмаяпти.\n“Пойтахтда бундай амалиёт қай асосда юзага келганини тушуниш қийин. Қоғозда номи мавжуд фаррошларга мунтазам ойлик маош тўланаётганига қарамай, амалда уларни кўрмайсиз”, деб ёзади нашр\nГазета фаррошлар штати борасида текширув ўтказиш, иши бошидан ошиб ётган шифокор, ўқитувчи ва олимларни бу ишга жалб этмасликни тавсия қилади.\n“Шарқшунослик институти проректори 17500 доллар пора учун қамалди”\nТошкент давлат шарқшунослик институти ўқув ишлари бўйича проректори И.Бултаков ўқишга киритиш учун жуда катта миқдорда пора олгани аниқланди (“Ҳуқуқ”, 24 июль).\nПроректор мумтоз шарқ филологияси йўналишига ўқишга киритиш учун фуқаро Л.Ходжаевдан 6000 доллар пора олган. Бундан ташқари, яна уч нафар фуқарони ўқишга киритиш учун 17500 доллар пора олган.\nПроректор Бултаков пул берган абитуриентларнинг тест саволларини ечиб бериш учун институт биносида махсус хона - “бункер” ташкил қилган. Ушбу жиноятда иқтисодиёт масалалари бўйича проректор Ш.Мирзиятов, Хорижий мамлакатлар иқтисодиёти факультети декани И.Бекмуродов, Шарқ филологияси факультети декани З.Қодиров, Жаҳон сиёсати ва тарихи факультети декани Ш.Саидов, Математика ва информатика кафедраси мудири Б.Қодирқулов, Ғарбий Европа тиллари кафедраси мудири К.Раҳмонбердиева ва бошқалар ҳам иштирок этган.\nТест саволлари абитуриентларга тажрибали ўқитувчилар томонидан ечиб берилган. Бош прокуратура бошқарма бошлиғи ўринбосари Тоҳиржон Ҳусановга кўра, жиноят ишлари бўйича Тошкент шаҳар суди айбдорларга тегишли жазо тайинлаган. Пора асосида тест ечтирган абитуриентларнинг тақдири очиқланмаган.\n“Cирдарёда чироқ электрикнинг кайфиятига қараб ўчириб турилади”\nСирдарё вилоятининг шу номли туманидаги қишлоқларда электр энергиясининг узиб қўйилиши одатий ҳолга айланган (“Даракчи”, 24 июль).\n“Бу ерда ҳар куни электр энергияси 3-4 марта навбатчи электрикнинг кайфиятига қараб ўчириб турилади. Аввалроқ аҳолининг бу ҳақда юқори ташкилотларга ёзган шикояти ҳеч қандай натижа бермаган, яъни одамлар қўлини ювиб қўлтиғига тиқишган”, дейди шу туманнинг Ўзбекистон маҳалласида яшовчи Ж.Бектемиров.\n“Ўзбекэнерго” ширкати бошқарма бошлиғи ўринбосари У.Ҳакимов бу борада ҳудудий корхонага топшириқ берилганини маълум қилган. Шу билан бирга, чўғланма лампаларни тежамкор лампаларга алиштиришни тавсия қилган.\n“Тарвуз устида ётволиб қўшиқ айтган хонанда танқидга учради”\nХонанда Тамиланинг тарвуз устида ётиб қўшиқ айтган клипи танқидга учради (“Оила даврасида”, 24 июль).\n“Хонанда балки клипларида янгилик киритишга уринмоқчидир, аммо, менимча, у янглишмоқда. Бир қарасангиз, тарвуз устида ётиб қўшиқ айтса, яна бир қарасангиз, олчага ўраниб ётади. Наҳотки, бу билан ўз обрўсини тўкишини ва меванинг увол бўлишини ўйламаса?! Калта кўйлакда ўзини ҳар кўйга солиб, сочини ғижимлаганча ноўрин ҳаракатлар қилиш одобданмикан”, деб ёзади самарқандлик Маърифат Аъзамова.\n“Тўйларга ижарага егулик олиш найранг деб баҳоланди”\nТўй маросимларини ўтказишда тўй эгалари “найранг” қилмоқда (“Диёнат”, 24 июль).\n“Бир кунлик тўй-ҳашам учун ўн-ўн беш йил қарз тўлаш модадан қолди. Унинг ўрнини замонавий тўй “найранглари” эгаллай бошлади. Тўй дастурхонидаги жами егуликлар ижарага олинади. Ейилганига пул тўланади, қолгани яна қайтариб берилади”, деб ёзади тадқиқотчи\nМ.Бадалов. Рамазон тугаши билан Ўзбекистонда тўй мавсуми бошланишини таъкидлаган муаллиф дабдаба ва исрофгарчиликдан қайтаради, саройлардан қолишмайдиган тўйхоналарда ичкиликка бўккан оломон устидан даста-даста пул сочиш ўрнига йўл, кўприк қуриш, маҳаллаларни обод қилишга чақиради.\n“Никоҳдан ўтишда биометрик паспорт талаб қилиниши қонунга зид”\nАйрим ҳудудларда никоҳдан ўтиш пайти биометрик паспорт талаб қилинаётган сабабли саволлар юзага келмоқда (“Адолат кўзгуси”, 24 июль).\nАдлия вазирлиги нотариат, адвокатура ва ФҲДЁ органлари бошқармаси бошлиғи Д.Ёқубова ушбу масалага ойдинлик киритган. Вазирлик расмийсига кўра, 2015 йилнинг 31 декабрига қадар амалдаги паспорт билан фуқаролик ҳолатлари далолатнома ёзувлари қайд этилади.\nИчки ишлар вазирлиги бошқарма бошлиғи Б.Шорихсиев ҳам мазкур муддатга қадар амалдаги паспорт ҳақиқий эканини таъкидлаган.


БИЛИМДОН, ЗУККО ҚИЗЛАР - Ўзбекистон овози газетаси\nБИЛИМДОН, ЗУККО ҚИЗЛАР\nбарчага ўрнак бўлмоқда\nПойтахтимиздаги Сингапур менежментни ривожлантириш институтида фан ва таълим йўналиши бўйича Зулфия номидаги Давлат мукофоти совриндорларининг республика анжумани доирасида «Ўзбекистон хотин-қизларининг илм-фан тараққиётида тутган ўрни» мавзусида давра суҳбати ўтказилди.\nУнда таъкидланганидек, Президентимиз ташаббуси билан таъсис этилган ва иқтидорли қизларнинг кашф этилишига имконият яратган Зулфия номидаги Давлат мукофотига сазовор бўлган қизларнинг сони бугунги кунда 240 нафарга етди. Уларнинг 24 нафари фан, 42 нафари таълим йўналишларидаги ютуқлари учун ушбу мукофотга сазовор бўлган. Совриндорлар орасида уч нафар фан номзоди, ўндан ортиқ Президент, Алишер Навоий, Ибн Сино стипендиялари соҳиблари, беш нафар халқаро фан олимпиадалари ғолиблари бор.\nДавра суҳбатида сўзга чиққан Ўзбекистон Республикаси Бош вазирининг ўринбосари, Хотин-қизлар қўмитаси раиси Элмира Баситханова совриндор қизларнинг олиб бораётган илмий-ижодий ишлари ҳақида тўхталди.\nЎзбекистон хотин-қизлари «Олима» уюшмаси раиси, тарих фанлари доктори, профессор Раҳбар Муртазаева илмий даражага эришиш ва изланиш олиб бориш борасидаги тартиб ҳамда мезонлар юзасидан ўз фикрини билдирди. Ҳозирги пайтда устоз-шогирд анъаналари бардавомлигини таъминлаш мақсадида уюшма қошида ташкил этилган «Ёш олималар академияси»да Зулфия мукофоти совриндорларининг 20 нафари илмий изланиш олиб бораётгани таъкидлаб ўтилди.\nБундан ташқари, олима қизларнинг долзарб масалаларга бағишланган мақолалари тўплам тарзида чоп этиш учун тайёрланмоқда.\nДавра суҳбатида таълим ва фан йўналишида илмий изланишлар олиб бораётган бир гуруҳ Зулфияхоним қизлари томонидан тақдимот ўтказилди ва улар Ўзбекистон хотин-қизлар қўмитаси ташаккурномаси билан тақдирланди.


Дардни ичга ютишдан оғири йўқ... - 4 Марта 2016 - www.SheJoT.CoM\nГлавная » 2016 » Март » 4 » Дардни ичга ютишдан оғири йўқ...\nДардни ичга ютишдан оғири йўқ...\n"Оғзида гап турмайди”, деган ибора айнан менга аталган. Ўзим ҳам тан оламан. Сира бир гапни ичимда сақлаб юрган инсон эмасман. Онамнинг таъбирича, "бир қоп ёнғоқман”. Яъни шақур-шуқур қилиб, боримни аён қилиб қўяман...\nАммо одамзот ҳаётда ҳар хил воқеага дуч келаркан. Шундай пайтлар бўларканки, истасанг, мажбур бўлсанг ҳам дилингдагини тилингга чиқара олмай қоларкансан. Ҳаммасини юрақда сақлашни, унсиз ичингга ютишни хоҳларкансан. Тану жонингни ўртовчи бу истак шу қадар азобга қўярканки...\nЎша кунлар сира ёдимдан чиқмаса керак. Кенжа укам Қодирга компьютерда ишлашни ўзим ўргатгандим. Бир жойда икки йил ишладик. Энг кичигимиз бўлгани боис у жуда эрка эди. Аммо бу эркалигини ишда қилмасди. Мўмин-қобилгина бўлиб ўтиришидан ҳайратга тушардим:\n— Қодир, бор-йўқлигинг ҳам билинмайди, сенинг. Овоз чиқариб тур, — дердим баъзида ёнига келиб.\n— Сизни ўйлаяпман. Шунча йилдан буён тўплаб келган обрўйингизни бир кунда тўкиб қўйсам, кейин мени ҳайдаб юборасиз-да! — дерди у ҳазиллашиб.\nУйга келгач ҳам уни ҳолу жонига қўймасдим:\n— Ишхонадаги каби ўтир, Қодир. Ойим билан дадам бир ёқа ушласин...\n— Ишхонада сизни ўйлайман. Бу ерда ойимни ўйлайман. Агар жимгина ўтирсам, ойим мени "Касал бўлиб қолибди”, деб ўйлаб мазаси қочади. Балога сиз қоласиз. "Ишга сен олиб кетгандинг, нима қилиб олиб келдинг?” дея саволга тутади. Сизни балога қолманг, деб икки хил қиёфага кираман. Кўрдингиз, фақат сиз учун қайғуряпман, охирги пайтда.\n— Жағинг очилди, а? — тўхтамай гапирганига кулардим.\n— Янга, акам нега унақа? Нега турмашга чиққансиз, бу кишига? Мижғовми-ей! Дада, катта ўғлингизга қаранг, мени тинч қўйсин, — бирдан эркалиги қўзиб қоларди.\nШундай қилиб бир йил у мен билан ишлади. Бора-бора ишхонда ҳам ҳазил-ҳузул қиладиган, менга эркаланадиган бўлди. Лекин сира одоб доирасидан чиқмасди.\n— Укангиз жуда бошқача. Сизни ўйлайди, ишини ўйлайди. Бошқаси бир тийин. Шунақа ҳам босиқ бола бўладими? — алқаб қоларди ишхонадагилар.\n— Бу ерда одоб сақлайди-да, ўзи жуда эрка, — укамга кўз қисиб дейман.\nХуллас, у бир йил ичида ҳаммага ёқиб қолди. Ишини ҳам мукамал ўргангани учун ҳеч қандай эътироз бўлмасди.\nАна шундай кунларда қўшни давлатлардан бирида ишлаётган ҳамкасб ўртоғим қўнғироқ қилиб қолди:\n— Бизга бир ишчи керак. Маоши зўр. Ётоқхонаси ҳам бор. Келмайсанми? Роса сен боп иш-да, кел. Жуда бой ташкилот. Агар яна бироз мақтасам, учиб келигинг учун чипта ҳам юборишлари мумкин. Келасанми?\n— Қанақа қилиб бораман, ўртоқ? Ахир яқинда хотинимнинг кўзи ёрийди. Бунинг устига бу ерда ҳам топишим яхши.\n— Э-э, унақа қилма. Мен сени келади деб ишонтирдим. Ишинг зўрлигини кўзла тутиб роса мақтандим. Нима деган одам бўламан. Маоши катта, — рад қилишимни кутмаган ўртоғим довдираб қолиб, ялина бошлади.\n— Қодирни юборишим мумкин. Мендан ҳам зўр ишлайди. Б-и-ир ишласа ишлаб, четни кўриб келсин.\nАлбатта, Қодирнинг четга кетишига ота-онам тиш-тирноғи билан қарши бўлди:\n— Пули ҳам керакмас, иши ҳам. Шу ердаги иши ҳам бўлади. Кўз олдимизда бўлгани яхши. Уни ҳар куни кўрмасак яшай олмаймиз, — деди кулиб онам.\nОнамнинг гаплари отам томонидан ҳам тасдиқланди. Мен ҳаммасини эртасига қўнғироқ қилган ўртоғимга тушунтирдим. Қани тушунса...\n— Мен сенга ишониб ваъда берибман, бошлиғимизга. Бошқа одам олмай ўтирибди. Ўша ерда ишлаганингнинг икки баробарини топасан бу ерда. Бир йил ишлаб кетсанг ҳам машина минардинг. Укангнинг ўзини кўндир, бўлмаса. Ўзи айтсин, ота-онангга... — тинчлик бермасди ўртоғим.\nБу гап эса укамга аллақачон ёқиб тушган. Мабодо, мўмайгина пул ишлаб келса, машина минмоқчи эди. Шунданми, менинг маслаҳатимни ҳам кутиб ўтирмай, ота-онамга ўзи айтди:\n— Бир йилгина ишлаб келай. Келиб машина оламан, кейин сизларни айлантириб юраман. Иши худди шу ердаги ишдек. Иссиққина хонада компьютерда ишлаб ўтираман. Ётоқхонаси бор экан. Ҳар куни қўнғироқ қилиб тураман сизларга.\nАлбатта, бошида ота-онам тиш-тирноғи билан қарши бўлди. Лекин Қодир ҳам ишдан қайтда дегунча шу гапни такрорларди.\n— Борса бориб келсин, — деди охири отам унинг райини қайтара олмай. — Ҳар куни телефон қилади. Акасининг дўстидан ҳам сўраб турамиз. "Мусофир бўлмагунча мусулмон бўлмас”, деган мақол бор. Оқ-қора таниб қайтади.\n— Бормайди, — онам ҳамон норози эди.\nБироқ бир ҳафта ичида у онамни ҳам кўндирди. Ўртоғим айтганидек, ташкилот укам кетиши учун йўл чиптасини ҳам юборди. Шундай қилиб кутилмаганда укам чет элга жўнаворди.\nУ билан ҳар куни гаплашардик. Росдан ҳам топиши зўр эди. Ҳар ой юбораради ва отамга тайинларди:\n— Ҳаммасини йиғиб юринг, бориб машина оламан. Аммо юборган пулимдан ҳар ой бир донасини олиб қолинг. Ойим иккалангиз "майдалатиб” бирор нима олиб ейсизлар, айланиб келасизлар.\n— Майли, ўғлим, — дерди отам хурсанд бўлиб. Биз ҳам бундан хурсанд эдик.\nБир куни тушлик вақтидан сўнг Қодир билан бирга ишлайдиган ўша ўртоғим қўнғироқ қилиб қолди. Овози жуда тушкун эди:\n— Ҳозир бир гап айтаман, — деди у сўрашиб бўлгач. — Фақат ўзингни қўлга ол. Яна... мени кечир ўртоқ. Ота-онанг ҳам кечирсин.\nАввалига ҳеч нарсга тушунмадим. Кейин юрагимга хавотир оралади:\n— Қодир тинчми?\n— Ҳалиги... Қодир... уни машина уриб юборибди. Машина гавжум кўчада бўлган. У... энди йўқ...\nЭсанкираб қолдим. Билганим ўртоғимни аёқсиз сўкдим, ҳақоратладим. "Бунақа ҳазил қилма”, дея ялиндим ҳам. Афсуски, у бир оғиз "Ҳа, ҳазил эди”, демасди.\nХудди бошимда қиёмат қўпгандек, даҳшат ичида қолдим.\n"Энди нима қиламан? Ота-онамга нима дейман? Қодир... Нега бундай бўлди? Нега сени ўша совуқ ўлкаларга юборадим ўзи?”\nБу машъум хабардан энди яқинларимни хабардор қилишим керак эди. Аммо қандай? Бу қўлимдан келмасди. Ичимга ютдим. Дунёнинг борича залворли юкни ютгандек ўрнимдан туришга ҳам кучим йўқ эди. Уйга тезроқ хабар беришим, Қодирнинг танасини олиб келишимиз керак. Лекин мен ўзимни мажбурласам-да, буни уйдагиларга айта олмаётгандим. Бу нохуш хабар қанчалар аччиқ ва азобли бўлса-да, юрагимда сақлардим. Ана шунда ҳис қилдим, дардни ичга ютиш қанчалар мушкуллигини...\nАлбатта, мен изтиробимни яширганим билан унинг соясини юз-кўзимдан сидириб олиб ташлолмасдим. Ота-онам ҳолатимни дарров англади. Сўроққа тута кетишди. Айтганимда эса...\nЎша онларни энг қаттол душманимга ҳам раво кўрмайман.\n— Миниб келмоқчи бўлган машинанг тобутмиди? — қон ютиб қичқиради онам.\n— Топганингни азангга сақлаб юрганмидим? — эзилади отам.\nДунёга сиғмайман. Йўл ҳозирлигини кўришга ҳам мадорим қолмаганди. Кутилмаганда ўртоғим ўзи Қодирнинг жасадини олиб йўлга тушганини айтди. Бу яъни, Қодирни кутиш энг оғир дамлар бўлди. Сездим, барчамизнинг қалбимиз бурчагида "У тирик, янглишишган”, деган умид бор эди. Минг афсус, ундай эмаскан. Тобут уйга кириб келганида буткул ўзимизни йўқотдик. Тупроққа топшириш учун кўтарилганида яна...\nМен шунга амин бўлдимки, дунёда яқинингизнинг тобутини кутиб олишдан оғири йўқ. Ўз оёғи билан чиқиб кетиб, тобутда кириб келиш... Бу адойи тамом қилади. Тупроққа топшириш учун қайта кўтарилганида эса сиз ўзи жонсиз танага айланасиз. Мен буни ҳеч кимга раво кўрмайман. Яна айтмоқчи бўлганим, ҳеч бир инсонни Худойим дардини ичга ютишга мажбур қилмасин! Дунёда бундан-да, оғири йўқ...\nКатегория: SEVGI HIKOYALARI / СЕВГИ ХИКОЯЛАРИ / AYANCHLI SEVGI HIKOYALARI | Просмотров: 2980 | Добавил: iphone | Рейтинг: 0.0/0


Тошкентда ёмон сифатли ўсмалар даволанади\n14 Янв 2020 1818\nЎзбекистон Республикаси Вазирлар Маҳкамасининг 2020 йил 6 январдаги «Радиотерапия ва позитрон-эмиссионли томография марказини ташкил этиш тўғрисида»ги қарори қабул қилинди.\nПортал pv.uz/«Правда Востока»/14 январь. Соғлиқни сақлаш вазирлиги, Инвестиция ва ташқи савдо вазирлиги ҳамда Тошкент шаҳар ҳокимлиги таклифига кўра, марказ хорижий инвестициялар иштирокида «Tek grup saglik hizmetleri» МЧЖ шаклида ташкил этилади.\nТошкент шаҳар ҳокимлиги «Ергеодезкадастр» давлат қўмитаси ва Соғлиқни сақлаш вазирлиги билан бирга 0,6 гектар ер участкасини доимий фойдаланишга ажратиш масаласини ҳал этади.\n«Tek grup saglik hizmetleri» МЧЖ учун қуйидаги инвестиция ва ижтимоий мажбуриятлар назарда тутилган:\n- Марказ қурилиши ва жиҳозланиши учун 7,5 млн АҚШ доллари миқдорида тўғридан-тўғри хорижий инвестицияларни жалб этиш;\n- Марказни 1 йил ичида фойдаланишга топшириш ва 20 тадан кам бўлмаган иш ўрни яратиш;\n- 2020 йилда ўз маблағлари ҳисобидан 5 нафар тиббий ходимни радиотерапия ва позитрон-эмиссионли томография йўналиши бўйича ўқув курсларида малака ошириш учун хорижий мамлакатларга юбориш;\n- Марказ ташкил этилгандан сўнг 8 йил давомида ҳар ой онкологик хасталикка чалинган уч беморни радиотерапия усулида тўлиқ даволаш, шунингдек, уч беморни бепул асосда позитрон-эмиссионли томография текширувидан ўтказиш.\nрадиотерапия – ионлаштирувчи радиация билан даволаш (рентген, гамма-нурланиш, бета-нурланиш, нейтрон нурланишли ва тиббий тезлатгичдан оддий зарралар тарами билан).\nПозитрон-эмиссионли томография - инсоннинг ички аъзоларини ўрганиш учун радионуклид томографик тадқиқот усулидир. Позитрон-эмиссионли томография - ядровий тиббиётнинг фаол ривожланаётган диагностика ва тадқиқот усули ҳисобланади.